text:
Mortan G. Berjastein á Facebook: Tað er við blandaðum kenslum nú vit hava sett stevni á Føroyar í morgun. Vit eru á veg á Føroyar við sløkum 700 tonsum av makreli, sum eru fiskað í Norskum sjóøki.
Vit eru tvingaðir á Føroyar við lastini.
Hvat prísurin í Føroyum er vita vit ikki, har er ongin minstiprísur, vit kunnu tískil bara ganga útfrá at hann ikki er verri enn hann var seinast, og vóna hann er betri.
Seinast vit landaðu makrel í Føroyum, fingu vit 7,31 fyri kilo fisk, har miðalvektin á makrelinum var 430 gram. Tað er áleið sama stødd vit hava við okkum hendan túrin.
Makrelprísurin í Norra hevur seinastu dagarnar ligið um 15 krónur norskar fyri kg. tað er 11,77 danskar.
Tað eru 4,46 krónur á muni.
Hetta er tað sum lógin um Sjófeingi hevur ført við sær, og tað sum Tjóðveldi ætlar at loysa við.
Eitt er at vera graður, annað er at vera perversur.
Henda avgjaldsgreðin hjá sitandi samgongu er eftirhondini blivin so pervers, at onkur átti at verið drigin til svars fyri hana.
Var hetta hent í nøkrum øðrum landi, at høvuðsvinnan bleiv spøna sundur av politiskum illvilja, so rokni eg við at viðkomandi politikari, sum varaði av økinum hevði verið ákærdur fyri landasvik.
Um tú veitst okkurt, sum VP ikki veit - skriva so til vp@vp.fo


c: text/html

text:
Cruise til Danmarkar í vetur
Hála nakrar dagar úr kalendaranum og kom við cruise
Hvørt hóskvøld í tíðarskeiðnum novembur, desembur, januar og februar er møguligt at fara cruise við Norrönu til Danmarkar. Tó ikki galdandi, tá jólatúrurin er 29.11.2018. Vit eru aftur á Havnini mánamorgun kl. 06.00.
Tað einasta tú skalt gera, er at njóta tíðina umborð. Norröna leggur at í Hirtshals kl. 10.00 leygarmorgunin, og vit fara ikki avstað aftur fyrr enn kl. 15.00, tískil hevur tú nakrar tímar á landi, har tú sjálvur avgerð, hvussu tímarnir verða brúktir.
Ert tú til shopping og hugnaligt býarlív, liggur Hjørring einans 15 minuttir við bili frá Hirtshals, og Aalborg 40 minuttir frá. Til felags hava býirnir nógv gott at bjóða, og ikki minst góðar shoppingmøguleikar.

robotstxt: allowed

filter: keep


text:
Danjal av Rana 10.01.2018 (14:50)
Soleiðis skal politistøðin síggja út
Nógv kjak hevur verið á sosialu miðlunum seinasta døgnið, síðani fyrstu myndirnar av nýggju politistøðini í Havn komu undan kavi.
Kringvarp Føroya segði í gjár søguna um innkomnu byggitilboðini, sum vóru alt ov høg. Tí er neyðugt hjá Bygningsstyrelsen at fara í samráðingar við byggifeløgini, sum hava latið tilboð inn, um at lækka prísin. Eisini verður ein roynd gjørd at fáa Fólkatingið at hækka játtanina.
Tað, sum tó hevur fest mest eld í, er myndin av nýggju politistøðini á Húsagøtu. Á sosialu miðlunum hava fólk ilskast og mótmælt harðliga móti, at ein slíkur stórur betongbygninur skal byggjast mitt í býnum, fram við alfaravegi.
Onkur hevur líknað bygningin við Vestre fængsel, onnur siga, hann minnir tey um Ebenezer.
Nú vísir tað seg kortini, at myndin, sum hevur verið í umferð, ikki er tann rætta.
Myndin av ljósagráa bygninginum við høgu, smølu vindeygunum lá gamaní saman við útboðnum á heimasíðuni hjá Bygningsstyrelsen, men er í dag broytt.
Miðlahúsið hevur eisini fingið váttað frá álítandi keldum, at talan ikki er um at byggja gráa bygningin við smølu vindeygunum, men heldur myrka bygningin, sum á myndini omanfyi.
So er bara eftir at síggja, um hesin bygningurin fær betri móttøku.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ongin orsøk til dapurskygni
Í grein í netúgávuni hjá Norðlýsinum mikudagin er Líggjas Johannesen, reiðari og skipari á Klakki, dapurskygdur um framtíðina og útlitini hjá Klakki, eftir at ætlaða fiskivinnunýskipanin er sett í verk.
nordlysid.fo/hvi+skal+okkara+livsverk+tveitast+ut+i+ovissu.html
Líggjas Johannesen er royndur sum fáur, tá tað snýr seg um at fiska við línu og reka línuskip, og veit ógvuliga væl, hvat hann tosar um.
Men hann veit eisini væl, at hansara døpru spádómar bert ganga út, um at kalla allir pílar aftur fara at peika niðureftir – í senn – og við tí fyritreyt, at politiski myndugleikin tá bara ætlar sær at sita hendur í favn og onki gera.
Tí fakta er, at Klakkur næstan bara fiskar á fjarleiðum – á Flemish Cap og í Eysturgrønlandi – og at tann parturin av kvotunum, sum føroysku línuskipini sleppa at fiska har, tilsamans er øktur umleið 25 prosent, síðani henda samgongan kom til.
Undir hesi samgonguni er toskakvotan í Eysturgrønlandi fleirfaldað – hon er økt úr 355 tonsum í 2015 í 1.225 tons í ár. Harafturat hava vit nú brosmukvotu í Eysturgrønlandi. Tann kvotan er 475 tons í ár. Eisini í fjør høvdu vit brosmukvotu – 470 tons – men áðrenn tað var bert loyvt at fiska brosmu sum hjáveiðu í Eysturgrønlandi.
Tað eru bara línuskip, harímillum Klakkur, sum eru sloppin at fiska tosk og brosmu í Eysturgrønlandi undir hesi samgonguni, og ongar ætlanir eru at broyta hetta.
Á Flemish Cap er toskakvotan til línuskip økt við einum triðingi undir hesi samgonguni – úr 2.055 tonsum í 2015 í 3.114 tons í ár.
Umframt hetta er toskaparturin av samlaðu botnfiskakvotuni í Íslandi øktur við 1.025 tonsum undir hesi samgonguni, soleiðis at húkaflotin – onkur hendinga snellubátur fiskar eisini av íslandskvotuni – í ár hevur kunnað fiskað tilsamans 2.400 tons av toski undir Íslandi.
Vit hava onga trygd fyri, at allar hesar kvoturnar verða verandi á tí støði, tær eru á nú, men tað er hinvegin heldur onki, ið bendir á, at vit fara at missa alt aftur.
Tað er rætt, at tað helst kennist sum ein størri óvissa hjá tí einstaka aktørinum, at fiskiskapurin á fjarleiðum hvørt ár skal ásetast í kunngerð, samanborið við lógarfestu rættindini í føroyskum sjógvi. Tann óvissan er hinvegin í nógvum øðrum fiskiskapum eisini, millum annað rækjufiskiskapinum og uppsjóvarfiskiskapinum.
Men samgongan hevur ongar ætlanir um at minka um partin, sum línuskipini í dag hava á fjarleiðum. Tað stendur rimmarfast.
Júst tí at Klakkur hevur fiskað so nógv á fjarleiðum seinastu árini, er miðalfiskiskapurin hjá skipinum í føroyskum sjógvi seinastu árini lítil. Hesin søguligi fiskiskapurin (miðal fyri seinastu fimm árini) fer at vekta 75 prosent, tá kvotupartarnir skulu roknast út í sambandi við, at farið verður frá fiskidøgum til kvotur 1. januar 2019. Sjálvur rætturin at fiska, altso veruliga fiskidagatalið í verandi skipan, fer bert at vekta 25 prosent.
Tí hevur Líggjas Johannesen eisini rætt í, at niðurskurðurin hjá skipinum í føroyskum sjógvi kanska fer at síggja ógvusligur út á pappírinum.
Men um hædd verður tikin fyri, at Klakkur at kalla ikki hevur brúkt sínar fiskidagar í føroyskum sjógvi seinastu árini, og at teir kortini fara at vekta 25 prosent í umrokningi frá fiskidøgum til kvotu, so verður ikki talan um nakran niðurskurð í mun til veruligu royndina hjá skipinum í føroyskum sjógvi. Tvørturímóti, um fiskiskapurin (kvoturnar) generelt fer at standa í stað ella økist, so fer eisini Klakkur at kunna fiska meira í føroyskum sjógvi, enn hann hevur gjørt seinastu árini. Samstundis varðveitir reiðaríið 75 prosent av sínum rættindum á fjarleiðum. Á fjarleiðum hevur reiðaríið so eisini møguleika at keypa burtur av teimum 25 prosentunum, sum fara at verða seld á uppboði.
Nú er tað vánaligur skikkur at rokna við væntaðum fongi, ella fuglum á tekjuni, sum ofta verður tikið til. Men tað eigur kortini ikki at stimbra undir dapurskygni, men heldur bjartskygni, at bæði fiskifrøðingar og fiskimenn nú lata væl at gongdini á grunnunum og útlitunum fyri fiskastovnarnar komandi árini.
Lívfrøðin spælir við í løtuni, og tað er eisini farið at síggjast aftur í fiskiskapinum.
Verður farið fram við skili, og fiskiskapurin verður skipaður eftir umsitingarætlanunum, sum eru sjálvur ryggurin í fiskivinnunýskipanini, tá tað um skipan av botnfiskiskapinum undir Føroyum ræður, so beri eg ongan ótta fyri nøkrum hóttafalli.
Heldur ikki Klakkur fer at hava minni at fiska.
Ingolf S. Olsen
framsøgufólk í fiskivinnumálum, Tjóðveldi


text:
Nú er við at verða nakrir dagar síðani, at vit høvdu heimablídni hjá svigerforeldrunum í Skálavík. Hetta riggaði avbera væl og gestirnir vóru so fittir. Talan var um eitt selskap á 34 fólk, sum búðu á Hotel Skálavík í nakrar dagar. Tey ynsktu so eina øðrvísi uppliving hetta hóskvøldið, og tað fingu tey. Tað er nakað heilt serligt at koma inn í eitt ókent heim, við fremmandum fólkum. Men hetta var so hugnaligt.
Eg var so heppin at fáa uppgávuna, at gera køkurnar til hesu fittu fólkini. Vit borðreiddu við hesi nútíðar eplakøkuni, sum eg skapaði. Hon inniber allar tær vørurnar vit kenna frá tí góðu gomulu eplakøkuni, sum verður tveitt saman í eina skál. Tó havi eg lagt eina hvíta sjokulátamousse afturat, fyri at gera hana eyka góða. Skálin er skift út við springform og tískil fær eplakøkan eitt heilt nýtt og moderna úttrykk, men tú kennir beinan veg smakkin aftur. Makrónurnar eru í botninum, síðani hvít sjokulátamousse og so eplamos og róma á toppin, mums!
Uppskriftin er at finna í nýggjasta tilboðsblaðnum hjá Á handlinum, og nú fáa tit hana eisini her.
Tilfar
150 g makrónrasp
125 g smør
6 dl súreplagreytur
5 ørk husblas
1 spsk sukur
½ l róma
200 g hvít sjokuláta
2 dl mjólk
6 husblas
Soleiðis gert tú:
Botnurin
- Smelta smør og rør tað saman við makrónraspinum. Legg tað í botnin á einum springformi við 20 cm tvørmát. Stilla á køl.
Súreplagreyturin
- Legg 5 ørk av husblas í vatn. Kóka súreplagreytin í einari grýtu og koyr eina spísuskeið av sukur í. Vind vatnið úr húsblassinum, og lat tað smelta í grýtuni saman við súreplagreytinum. Lat kølna.
- Koyr helvtina av súreplagreytinum oman yvir makrónbotnin og stilla aftur í køliskápið í 30 min.
Sjokulátamousse
- Legg 6 ørk av husblas í vatn. Koyr mjólkina í eina grýtu og lat husblassini smelta í grýtuni.
- Sker hvítu sjokulátuna í bitar, og koyr hana í grýtuna at smelta.
- Tak grýtuna av plátuni og lat kølna.
- Píska róman.
- Tá sjokulátakremið er kølnað, blandar tú eitt sindur av rómanum saman við. Hetta gert tú nakrar ferðir, til allur rómin til seinast er blandaður saman við sjokulátuni.
- Koyr sjokulátamoussið í springformin, omanyvir tað fyrsta lagið av súreplagreytinum og stilla í køliskápið í 30 min.
- Enda við at koyra restina av súreplagreytinum, omanyvir sjokulátamoussið.
- Lat køkuna standa á køl í minsta lagi seks tímar, áðrenn tú tekur hana úr springforminum.
Prýði
- róma og hvíta sjokulátu
Soleiðis sá tað út, tá vit høvdu heimablídni. Allir gestirnir fingu eitt stórt stykki í part, so fór ongin svangur út aftur.
Hvussu dámar tykkum hesa útgávuna av eplakøkuni?
M&K


text:
Sverri Egholm
02.10.2017 - 16:08
Tíðindi > Uttanlands > Vanlukkur
Islamiskur statur vil vera við, at yvirgangsfelagsskapurin stendur aftanfyri skotblóðbaðið í Las Vegas í nátt, sum kostaði 50 mannalív og særdi 400
Sambært Reuters tíðindastovuni hevur propagandamiðilin hjá IS, Amaq, boðað frá hesum.
- Las Vegas álopsmaðurin er ein IS-hermaður, sum ger sum vit hava heitt á, at leypa á tey sameindu, verður sagt.
Islamiskur statur vil vera við, at 64 ára gamli gerningsmaðurin Stephen Paddock hevur verið islamist í nakrar mánaðar.
Áður hevur felagsskapurin sagt seg standa aftanfyri álop, sum ikki hava havt nakað samband við IS.


text:
Orð og lag: James McGranahan
Týtt: Victor Danielsen
1. Onkur um Himmalsins portur fer
skjótt ein dag nú, skjótt ein dag nú,
skoðar tað land, har ei deyði er;
skal eg, skalt tú, skal eg, skalt tú?
Onkur á gullgøtum ganga skal,
hoyra hitt himmalska hørpuspæl,
gleðast í endaleyst dagatal;
skal eg, skalt tú, skal eg, skalt tú?
2. Onkur skal krossin nú leggja skjótt –
skjótt ein dag nú, skjótt ein dag nú –
hvíla sítt høvur og hjarta møtt;
skal eg, skalt tú, skal eg, skalt tú?
Onkrum hon bíðar, hin hvíla blíð,
har sum ei kend eru sorg og stríð,
friður og gleði bert alla tíð;
skal eg, skalt tú, skal eg, skalt tú?
3. Onkur skal rópa: Tak móti mær!
skjótt ein dag nú, skjótt ein dag nú,
hoyra eitt svar bert: Far frá mær, far!
Skal eg, skalt tú, skal eg, skalt tú?
Onkur skal søkja, men finna ei,
einaferð opin lá lívsins leið,
kallið hann hoyrdi, men segði nei;
skal eg skalt tú, skal eg, skalt tú?
4. Onkur skal syngja um lív og frið
skjótt ein dag nú, skjótt ein dag nú,
einglum og heiløgum savnast við;
skal eg, skalt tú, skal eg, skalt tú?
Onkur skal hittast á gyltu strond,
knýta tey aftur, tey brostnu bond,
burt farnum vinum har rætta hond;
skal eg, skalt tú, skal eg, skalt tú?


text:
Haha.. ja hvat skal man siga?
Vit eru komin fram til París í øllum góðum!! (søguna um hvussu, skulu tit fáa í morgin). So er tað altíð brennandi spurningurin, tá man fer at ferðast. “Hvussu sær hotellið man hevur bílagt, út í veruleikanum?”.
Hevði eg kunnað, so hevði eg ynskt at kunna búð í einari lekkrari penthouse íbúð, við útsýni yvir alt París. Fólk halda kanska at hetta er nakað man ger. Kanska ikki ein penthouse, meeen okkurt sum er rímiliga lekkurt. Hetta er ikki altíð líka aktuelt fyri mítt viðkomandi. Tað havi eg snøkt sagt ikki pening til.
Tá ein livur av SU og løn frá einum lestrarstarvi, er ikki altíð so nógv til yvurs.
Eg havi roynt at ferðast runt í europa og búð í telti, men eg havi eisini búð á lutfallsliga lekkrum hotellum. Munurin er stórur, men so at líka væl ikki. Tað hevur eisini eina sjarmu við sær, at liva við minni luksus enn man er vanur við. Vit mugu jú verða tilvitað um, at okkara gerandisdagur er sera tætt uppá luksus, í mun til hvussu onnur liva. Tískil minnist eg væl, at mær dámdi væl at sova í telti tá vit vóru á interrail í 2010. Um eg hugsi um tað nú, so skilji eg slett ikki at eg havi torað tað. Vit svóvu tó altíð á tjaldingarstøðum, so vit vóru lutfallsliga tryggar. Men at líka væl, vit lógu onkuntíð semi mitt í náttúruni, og skiftust um at liggja uttast. Hetta minnist eg nógv betur, enn tá vit at enda búðu í einum av teimum fínastu hotellunum, eg havi búð í.
So kemur brennandi spurningurin.. “Kann man ferðast, uttan at koma heim við kontoni á rablandi minus?” Tað kann man saktans! Men tað krevur, at man finnur út av hvat man vil raðfesta hægst. Um ein sum eg, ikki hevur fulltíðar starv og so framvegis, so er ringt at fara at ferðast og vilja at alt skal verða so fínt, sum møguligt.
Eg velji heldur at síggja tað soleiðis:
Eg raðfesti heldur at búgva bíligt, og síðani hava pening til at eta góðan mat, koma runt og uppliva býin. Ein brúkar jú heldur ikki nógva tíð á hotellinum, so fyri meg hevur tað ikki so stóran týdning. So velji eg heldur eitt hotel, við eitt sindur vánaligari góðsku, men sum liggur tætt við tað mesta. Soleiðis kanst tú spáka runt, heldur enn at taka buss og tok. Ferðing kann eisini kosta nógv uttanlands, so her kann ein spara nógvan pening.
Nógv binda eisini tað at fara at ferðast við at kunna keypa sær nógv klæðir, ting osf. Hetta er heldur ikki gjørligt. Sjálvandi kann eg keypa mær okkurt, men tað er ikki tað eg raðfesti serliga høgt, tá eg ferðist. Hetta gjørdi eg ofta fyrr, men nú kann ein altíð keypa á netinum, so tað er ikki so umráðandi at fylla posarnar, bara tí ein er í einum fremmandum landi.
So alt í alt, eg velja heldur at kunna fara at ferðast, men at spara har eg kann. Tí um eg skuldi kunna keypt alt, shoppa og spælt fancy, so hevði eg ikki komið langt. Tí fari eg heldur fyri at uppliva býin og njóta selskapið eg ferðist við. Alt hitt vil eg meira enn fegin verða fyri uttan, so leingi eg sleppi avstað.
So er hotellið meeega lekkurt? Nææ, men er tað nóg gott til lítlu bygdasligu Vígdis av Norðskála? JA PEEERFEKT! Fólkini eru fitt og vit liggja væl fyri. Myndirnar á heimasíðuni er sera eftirfarandi, og vit blivu í hvussu er ikki skuffaði! Kostnaðurin fyri 6 nætur í dubultkamari er um 3000kr, so 500 kr pr nátt, og tað kunnu vit gott klára! 🙂 Eg gleði meg at uppliva meira av býnum í morgin!
Leinkju til hotellið finnur tú HER
Eg vóni at tit njóta páskaferiuna.
M&K


text:
Ferðavinnan í Norðoyggjum
Ímynda tær: Viðingar hyggja undrandi, meðan japanarir við veingum leypa av Ennibergi. Uppi í Borðoyavík renna reality-tv-stjørnir, tí Paradis Hotel er flutt inn í neysti hjá Niclas Hera og norði á kósini flóta saltvatnssvimjandi danir synkront runt um Gadus. Á Kalsoynni gleðast tey, tí twittarir hava tikið rabarbur í Húsum, og Jóhanna er farin at útflyta rabarbusaft til USA. Men í Kunoy er undanstøða; alt bygdafólkið er farið niðan í Viðalunduna á miðari nátt, tí 7 brasilianskar ommir eru vilstar, og neyðars Símun mátti rýma av flokksmannabrogini úti í Fugloy, tí Angelina og Brad ynskja sær frið til “parterapi”.
Hetta var ein øðilig ramsa, men lat okkum líka hugleiða um ferðavinnuna í Norðoyggjum.
Flúgvandi japanarir, Brad Pitt og øll hini eru vælkomin til Norðoyggjar. Gestablídni hevði ikki bila og ivast ikki í vit kunna øll fáa nakrar krónir í kassan, gleði, vinabond og læru úr ferðafólki og sikkurt eisini eina rúgvu av stórum yvirskriftum - ja Norðoyggjar kunna gerast heimskendar.
Vit vita um ferðafólk ið eru komin sera illa fyri í fjøllinum, og um vaksandi stúran um hagar og djóralív. Føroyar og fjøllini kennast knappiliga so smá og sárbar, men loysning er ikki at seta prop í holið. Vit skulu takað í rórið við báðum hondum og stýra ferðavinnuna hógliga eftir eini kós sum vit leggja í samhuga. “Vit í samhuga” eru lyklaorðini, vit í samhuga eru Norðoyggja ferðavinna.
Vit eru Team Norðoyggjar
Ferðafólk eru gestir, ið gjarna vilja gjalda, fyri at vitja títt heim og tínar norðoyggjar.
Tey hava áhuga í tær, í tínari søgu og tey vilja uppliva Norðoyggjar, hugna sær, njóta og læra okkara mentan, smakka okkara mat, hoyra okkara tónleik, fiska, ganga og merkja okkara list, og tey vilja tosa við teg.
Tað er ein vaksandi eftirspurningur. Ferðafólk koma, og økjast í tali, nógv ár fram, um vit vilja ella ikki. Hetta er forsøgnin.
Eins og fiskivinnan, so ávirkar ferðavinnan okkum eisini, sum eitt lið av fólksins ogn. Øll eiga fongin, sum skal vekslast til fólkið. Tað er jú okkara oyggjar og vit øll merkja tað góða og tað verra.
Norðoyggjar eru ein eind; Team Norðoyggjar. Hevur tú búðstað í Norðoyggjum, so ert tú eisini partur av Team Norðoyggjar og Visit Norðoy er okkara pallur. Visit Norðoy er ein týdningarmikil pallur, hjá øllum borgarum í Norðoyggjum.
Visit Norðoy
Føroyar eru býttar upp í ferðavinnu eindir undir Visit Faroe Island: http://visitfaroeislands.com, her er Visit Norðoy ein eind sum umboðar Norðoyggjar.
Visit Norðoy http://visitnordoy.fo er nýggja heitið hjá Norðoya Kunningarstovu:
Elsa Poulsen, leiðari á Visit Norðoy sigur hetta verða høvuðsuppgávur hjá Visit Norðoy:
• Kunning til ferðafólk, bæði føroyingar og útlendingar
• Menning av ferðavinnuni - at menna eina burðardygga ferðavinnu, og at menna ferðavinnutænastur í økinum
• At samskipa tiltøk fyri kommunurnar
• At samskipa uppgávur fyri handilsfelagið
Kunning, tænasta, menning, samskipa og marknaðarføra, hetta eru stórar uppgávur í eini skjótt veksandi vinnu í harðari kapping og vit eru mitt í eini landsdekkandi ferðavinnu kollvelting.
Nógvar broytingar fara fram og nakrar broytingar eru uttanfyri okkara ávirkan, men sum vit mugu vera í lutfalli við og vit mugu javnan endurskoða umstøðurnar vit eru í.
Í 2019 missur Visit Norðoy uml. 240.000 krónur av síni fíggjarætlan. Hetta er árligi fríggjarstuðul frá Visit Faroe Island, sum dettir burtur. Ábyrgdin at reka, og fíggja lokalu kunningarstovurnar, verður sostatt áløgd í nógv størri mun tað kommunala og lokala.
Vit mugu góðkenna broytingar, og eisini diskutera og endurskoða stovnin, ætlanir og viðtøkur.
Í nærmastu framtíð mugu vit, samla tropparnir her norði, fyri at leggja ein plan. Og taka nakrar avgerðir um hvørjar leiklutir Visit Norðoy skal hava komandi árini.
Óansæð hvat niðurstøðan verður, so taka vit ábyrdina og endamálið er at menna kappingarførið, fólkini, fíggjarliga avkasti, náttúrina og eisini okkara umdømið. Vit mugu fara til verka saman.
Ferðafólk skulu ikki bara koma til Norðoyggjar at venda, nei! Ferðafólk skulu trívast her, tey skulu ferðast um alt Norðoyggjar, sova, eta, uppliva Norðoyggjar í nakari dagar.
Nakað sum eg síggja sum avgerðandi fyri eina burðadyga og framgonguríka ferðavinnu er;
• Samstarv og enn meir samstarv
• Trúvirði og gjøgnumskygni
• Langtíðar planleggjing
• Netverkan og gott samskifti
• Kreativitetur
• Íløgur bæði persónliga og fíggjaliga
• Tænasta og fleksibilitetur
• Ein ávís mongd av okkara lokal patritismo.
Eitt yvirskipað ferðavinnukoncept fyri Norðoyggjar styrkir okkum. Tað er sum sjókortið vit halda fast í - á farleiðini til miðið.
Eitt gott koncept, má spíra úr okkum sjálvum, tað má verða ein upprunaligur partur av okkum. Tað má verða nakað vit tíma at verða partur av, nakað vit eru stolt av. So verður tað nemmari og stuttligari at virka í. Okkara sagnir, søgur og samtíð, beint nú og í morgin. Konceptið er okkara reyði tráður, sum eigur at virka, stuðla og verða vegleiðandi til øll onnur koncept virkin í norðoyggja ferðavinnu.
Fjølbroytni er ein styrki. Tá vit síggja okkara ymisku styrkir og veikleikar, síggja vit hvussu vit kunnu samstarva so vit standa sterkari, bæði lokalt og eisini saman við hinum eindinum undir Vistir Faroe Island.
Visit Faroe Island hevur seinastu árini marknarført nøkur slagorð fyri alt Føroyar, Untouched, unspoiled, unbelieveble, osv.. Vit kundi faru á somu bylgju, men tó soleiðis at tað eyðkennir okkum í Norðoyggjum. Møguleikarnir eru nógvir, her er eitt dømi uppá slagorð:
The Unbreakable, untamed ella unyielding Northern Isles
Men fyrst skulu vit seta okkara ein framsýnta ætlan, ið verður okkara mið. Eitt dømi:
Norðoyggjar í samhuga, ganga fremst í ferðavinnuni.
Ferðavinnan í Norðoyggjum er skipa; sosialt, umhvørvisliga og fíggjarliga ábyrdarfult.
Mítt høvd sprutlar við hugskotum beint nú, kundi eg ramsa eina rúgvu upp, men nú vil eg heldur, hoyra tykkara hugskot.
Kom sig tína hugsan
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Steypavikuskifti21-02-2011
Í vikuskiftinum skipaði Flogbóltssamband Føroya fyri ikki minni enn 8 Steypafinalum. Leygardagin leiktu kvinnur og menn um steypini og sunnudagin varð skipað fyri steypafinalum fyri ung. Eik er høvuðsstuðul hjá Flogbóltssambandinum
Dagsins spælari21-02-2011
Jan Ellingsgaard varð kosin dagsins spælari hjá ÍF, tá Steypafinalan varð leikt í vikuskiftinum. Áðrenn finaluna prátaðu vit við Jan, ið eisini er næmingur í Eik. Les greinina her
Eik Banki Føroya fingið nýggjan høvuðspartaeigara04-02-2011
Finansiel Stabilitet A/S, sum yvirtók Eik Banka í oktober 2010, skrivaði 3. Februar 2011 undir avtalu við TF Holding P/F um avhending av 70 prosentum av partapeninginum í bankanum. Avtalan er bert treytað av loyvum frá avvarðandi myndugleikum, t.e. Fíggjareftrlitið og Kappingarráðið
Flokkar á gátt20-01-2011
Aftur í ár eru flokkar vælkomnir til fyrilestrar á Ungdómsdeildini. Hetta kundi verið ein øðrvísi tími, har vit t.d. tosa um at leggja eina góða fíggjarætlan ella hvussu ein skrivar eina góða umsókn
MiFID - íleggjaraverja í sambandi við virðisbrævahandil19-01-2011
1. februar 2011 koma í gildi nýggjar reglur viðvíkjandi handli við virðisbrøvum. Allir kundar, sum hava íløgugoymslu í Eik, fáa í hesum døgum bræv við postinum um hetta


text:
Sum partur av fyrilestrarøðini “Vísindavøkan á ferð 2017” fer Sólvá Káradóttir Eliasen frá Havstovuni at halda tveir fyrilestrar við heitinum: “Hvussu ávirka havfrøðilig viðurskifti gróðurin á Landgrunninum?” Tann fyrri fyrilesturin verður í Oyndarfjarðar skúla 19. september kl. 19:30. Tann seinni verður í Studentaskúlanum í Hoydølum 27. september kl. 10.
Fyrilestrarøðin “Vísindavøkan á ferð 2017” byrjaði 13. september og endar 28. september. Í hesum tíðarskeiði halda nærum 30 granskarar gott 50 fyrilestrar kring landið. Sjálv Vísindavøkan 2017 verður fríggjadagin 29. september frá kl. 8.00 til á leið kl. 18.00. Hon verður aftur í ár í Tórsgøtu, í Perluni, Reinsarínum, Ostahúsinum og á Perlutorginum.
Meira kann lesast um vísindavøkuna her.


text:
Goymslan
P/F Auto Service setur stór krøv til eykalutagoymsluna, og er hon eisini ein av teimum størstu í landinum, við ikki færri enn fimm ymsum bilmerkjum í húsinum. Vit hava smá 15.000 vørunummur á goymslu og hava tilsamans yvir 51.000 ymisk vørunummur í telduskipanini, ið vit kunnu fáa til vega úr útlandinum.
Sum oftast hava vit altíð tað á goymslu, sum mest er brúk fyri, so sum slitlutir. Er tørvur á øðrum eykalutum, hevur P/F Auto Service gjøgnum datagrunn gott samband við útlendskar veitarar, so minni vanligir eykalutir kunnu útvegast við stuttari freist.
Av tí at eykalutir til fimm ymisk bilmerki eru at halda skil á, verður stórur dentur lagdur á at dagføra goymsluna, so hon altíð hevur tað, ið brúk er fyri og gjarna væl meira enn tað. Samlaða goymslustýringin er samskipað, so lættari er at halda skil á øllum.
Umframt at hava allar eykalutir til tað arbeiðið, ið gjørt verður á verkstaðnum hjá P/F Auto Service, sendir eykalutagoymslan eisini nógv út um landið. Tað verið seg til fólk, ið sjálv umvæla bilin ella aðrar verkstaðir, serliga í útjaðaranum, ið umvæla bilar frá okkum.
Goymsluleiðarin, Alex Jacobsen, er útlærdur bilsmiður hjá Meinhardt Arge og goymslumaður hjá Auto Service.


text:
Oda Strøm
13.06.2018 - 07:53
Mentan > Samfelag & Politikkur > Annað
Vice Danmark hevur havt langa samrøðu við Sonju Jógvansdóttir, løgtingskvinnu.
Undir yvirskriftini "Sonja er frontkæmper for LGBT-rettigheder på Færøerne, og det er en forbandet hård kamp", tosar Sonja m.a. um sítt persónliga stríð við at koma út sum homoseksuel í Føroyum, tá ið eingin tosaði um tað.
- Eg havi altíð dømt megsjálva harðast, og tað haldi eg flestu samkyndu gera. Tá ið tað varð tosað um samkyndleika, varð tað altíð sæð sum nakað syndarligt og negativt. Tí varð tað eisini lætt at hugsa soleiðis um segsjálva.
- Eg haldi, at tøgnin larmaði mest. Tað var bara stilt. Tøgnin gjørdi tað trupult. Av tí tað var so tabuiserað, hevur prosessin við at koma út verið so óneyðuga hørð, sigur Sonja.
Sonja sigur í samrøðuni, at tað var ikki fyrrenn hon las í Skotlandi sum 23 ára gomul, at hon fann útav at hon var samkynd.
- Eg gjørdist tunglynt í Skotlandi. Tað vóru allir teir óloystu spurningarnar um mín seksualitet, sum eg ikki hevði tikið støðu til áður. Sum tannáringur hugsaði eg ikki um eg var samkynd, tí tað var eingin annar. Tað var ikki partur av mínari tilvitsku. Í veruleikanum eri eg eitt sindur flóv um tað, tá eg hugsi aftur. Men eg hugsaði veruliga ikki um tað, sigur Sonja Jógvansdóttir.
Øll samrøðan við løgtingskvinnuna kann lesast á heimasíðuni hjá Vice Danmark.


text:
Fyrsti prosamaður okkara, ið skrivar rættiligar stuttsøgur og ritroyndir er Sverri Patursson. Sverre Patursson varð borin í heim í Kirkjubø í 1871 og var yngri bróðir teirra Jóannesar og Súsonnu Helenu. Hann fekk eins og systkini fyrsta lærdóm sín heima á garðinum og fór seinni í realskúlan í Havn. Her treivst hann als ikki; hugurin stóð til bygdalívið við arbeiði í bø og haga, við fjallgongu, bakkaferðum og útróðri, 14 ára gamal fór hann úr skúlanum uttan at taka nakað prógv.
Í 1891 fór hann á Vallekilde háskúla í Danmark, men hann treivst ikki væl har og leitaði sær aftan á stuttan steðg til Noregs, har hann ferðaðist víða og gjørdi seg kendan við mong landsins viðurskifti.
Heimafturkomin í 1895 skipaði hann eftir norskari fyrimynd fyri at stovnseta ungmannafelagið »Sólarmagn« — hitt fyrsta av sínum slag í Føroyum.
Felagið hevði limir úr Kirkjubø og av Velbastað, helt kjakfundir og veitslur og gjørdist fyrimynd hjá øðrum ungmannafeløgum, ið nú vórðu stovnsett víða um landið.
Sverri gjørdi nógv av at ferðast. Tú hitti hann á ungmannafelagsfundum í Noregi, har hann helt røður um føroysk viðurskifti, tú hitti hann sum húskall á gørðum í Svøríki og Týsklandi, og hvar hann kom, skrivaði hann í bløðini upplýsandi greinar um Føroyar.
Seinnu árini støðaðist hann meira heima í Føroyum, har hann umframt at luttaka í øllum vanligum arbeiði, eisini var kendur sum blaðmaður og rithøvundur.
Sverre Patursson doyði í 1960.
Bókmentaverk
Tað er einki at ivast í, at tann skaldskapur, vit á prenti kenna frá hond Sverra, bert er ein lítil partur av tí, hann legði úr hondum.
Fyrst er at siga, at tað tilfarið, hann skrivaði á fremmandum máli í útlendsk bløð, er størri í rúgvu enn føroyska tilfarið, og harnæst eigur ikki at verða gloymt, at hann sjálvur greiðir frá, at einaferð hann kom heim aftur í býli sítt í høvuðsstaði
Noregs, Kristiania, aftan á drúgva burturferð, hevði vertskonan selt kistuna, hann har hevði standandi við bókum og skrivaðum tilfari, og hóast dúgliga leitan kom eingin kista aftur í aftur, og har mundi mangt virðismikið fara fyri skeyti.
Tað man bera til at skifta viðgerðna av bókmentavirki hansara sundur í tvey: Blaðmaðurin Sverre Patursson og rithøvundurin Sverre Patursson.
Fyrr er nevnt, at Sverre sum blaðmaður var kendur víða um lond og legði hóp av tilfari úr hondum. Her verður ikki røtt meira um hetta tilfar, heldur snúgva vit okkum at føroyska blaðtilfari hansara.
Tað byrjar við fjúrtandadagsblaðnum »Fuglaframa«, ið kom á fyrsta sinni 12. apríl 1898.
Einki man vera at ivast í, at hetta nýggja blaðtiltakið beinleiðis hevur samband við klovningin, sum málstríðið gjørdi í Føringafelag. Jóannes bóndi hevði í 1896 sagt seg úr felagnum, og frá 1. januar 1897 nýtti »Føringatíðindi« broytingarstavsetingina. Blaðið »Fuglaframi« varð skrivað við stavseting Hammershaimbs og gjørdist málgagn hjá hesum málbólkinum, fyrst og fremst hjá Jóannesi Patursson. Ikki er tað sørt heldur, at høgg fullu millum hesi bæði føroysku bløðini, sum hugsjónarliga kortini høvdu nógv felags.
Sjálvt navnið »Fuglaframi« er lænt úr kenda táttinum »Fuglakvæði«, har Nólsoyar Páll, yrkjarin, letur tjaldrið siga við rovfuglarnar »Altíð søkti eg fuglaframa«.
»Fuglaframi« kom regluliga í 4 árgangum, men í nr. 6 í 5. árgangi 8. juli 1902 sigur Sverre »Farvæl«, ikki knarrandi um vána undirtøku, men bjartskygdur vónar hann, at steðgurin bert verður fyribils, og hann fegnast um tey framstig, verið hava hesi árini, blaðið hevur starvast. Steðgurin varð varandi, men tað merkti ikki, at Sverre legði penn úr hond. Eitt skeið, 1911 — 12, var hann blaðstjóri á Tingakrossi, og alla sína tíð lívgaði hann føroysku bløðini við greinum so av og á.
Rithøvundurin Sverre trínur fram fyrst og fremst í teimum báðum bókunum »Fuglar og fólk« 1935 og »Fram við Sugguni«, sum kom út á 100 ára degnum í 1971. Tað nógva av innihaldinum í hesum bókum var prentað áður, sumt í bløðum, sumt í bókini »Dagdvølju«, ið Sverre læt úr hondum í 1901.
Eftir skrivingarhátti og innihaldi ber til at skifta hetta prosatilfarið sundur í fýra bólkar. Ein er stubbarnir í háfloygdum stíli, sum lovprísa vakurleika landsins: »Fagra land. Føgru oyggjar. Fjallbygda heim«, annar telur frásagnirnar um fuglalív í Føroyum. Fáur, helst eingin føroyingur, hevur sýnt fuglinum so stóran alsk sum Sverre, og á hesum øki er hann hin tolni eygleiðarin — brotið »Vetrarfuglur í Kirkjubø« er fullgott prógv um hetta.
Triði bólkurin fevnir um blaðmannakent arbeiði, har høvundurin nýtir samrøðuformin í frásøgum sínum. Eitt dømi um slíkt verk er frálíka frásøgnin um útróðrarmannin Jóan Karl á Skála, ein stubbi, ið átti at tænt eisini nútíðar blaðmonnum sum fyrimynd.
Fjórði og seinasti bólkurin eru stuttsøgurnar við óbrotnari gongd úr enda í annan. Her minnast vit serliga hina syrgiligu »Íslandsferðina«, ið man vera ein hin elsta stuttsøgan, skrivað á føroyskum, og »Ábal«, sum við sínum djúpu sálarlýsingum var eindømi í føroyska søguheiminum tá á døgum.
Av øðrum ritverkum hansara nevna vit »Nøkur orð um hin føroyska dansin« 1908, politisku ritini »Móti loysing« 1925 og »Landaskipan og fíggjarlig viðurskifti í frístátinum Føroyar« 1928, og Fuglameingi er landsvirðið« 1948.
Í 1914 kom týðing hansara av Robinson Kruso eftir Daniel Defoe. Noregs Ungdomslag bar kostnaðin av bókini, ið varð send øllum skúlabørnum í Føroyum.
Fleiri ferðir hevur verið nevnt, at Sverre var íðin ferðamaður. Í 1932 tók hann saman við øðrum stig til at stovnseta Føroya Ferðamannafelag, har hann var formaður drúgt áramál.
Fuglavinur sum hann var fekk hann í lag serligt grækarismessuhald at bjóða flytifuglinum vælkomnum aftur til landa.
Týðingin av Robinson Kruso var fyrsta barnabók, ið prentað varð á føroyskum. Hon kom í 1914.
Úr: Árni Dahl: Bókmentasøga I-III. Fannir. 1980-83.


text:
- Tíðindi, mentan og ítróttur
Smyril Line byggir út í Hirtshals
Tak niður
Bygningurin verður 3.350 fermetrar stórur. Brúk verður fyri 20-25 fólkum at arbeiða í nýggja bygninginum.
- Vit taka inn tær tænastur, sum vit fyrr hava útveitt til Blue Water, sigur Rúni Vang Poulsen, stjóri í Smyril Line.
Kappingin um farmin um Norðuratlantshavið er stór, men hetta styggir ikki Smyril Line burtur.
Hinvegin styrkir Smyril Line um tænasturnar við at útbyggja í Hirtshals, og staðsetingin í Hirtshals merkir, at Smyril Line hevur betri møguleikar fyri víðari transportering, sigur Rúni Vang Poulsen.
- Við hesum so klára vit at handfara innflutningin av føroyskum fiskavørum enn betri, og vit klára at geva innflutningskundunum eina nógv betri tænastu, enn ta vit kunnu bjóða teimum í dag, sigur hann.
Enn er óvist, um tørvur verður á fleiri skipum í flotanum.
Hoyr samrøðu við stjóran í Smyril Line omanfyri.
Sí eisini


text:
Orð: Placide Clappeau, 1847.
Lag: Adolphe Adam
Týtt: Heine Lützen
Viðmerking: Upprunaliga yrktur í 1847.
Heilaga nátt, nú lýsir yvir foldum,
á hesi nátt føddur frelsarin er.
Leingi lá sálin tærd í syndabondum,
men Hann er komin sum frið okkum ber.
Nú falni heimur kann í vón seg frøða,
tí hann úr niðu sær ein nýggjan dag.
Fallið á knæ, og hoyri einglarøddir
á, heilaga nátt,
tann nátt tá Kristus føddur varð.
Á, heilaga nátt, á nátt,
himmalska nátt.
Leiddur eg verða kann av trúarljósi
til tína vøggu, at kenna tín frið,
eins og av bjørtu stjørnuni, til fjósið,
har koma vísmen úr fjarari leið.
Tú Kongur Konga liggur har í krubbu,
í royndum ert vinur okkara.
Fallið á knæ, og hoyri einglarøddir
Á heilaga nátt,
tann nátt tá Kristus føddur varð
Á, heilaga nátt, á nátt,
Himmalska nátt.


text:
- Tíðindi, mentan og ítróttur
Yvirskot á fíggjarlógini í 2016
Tak niður
Hann vísti á, at tá samgongan tók við, var stórt hall á fíggjarlógini, og samgongan setti sær fyri, at hallið skuldi vera burtur í seinasta lagi í 2016.
Tað hevur hildið, segði hann, og vísti á, at nú búgva 440 fólk fleiri í Føroyum, og 1700 fleiri eru arbeiði.
Arbeiðsloysið sum var 7 prosent, er lækkað niður í 3,2 prosent.
Fleiri eru í útbúgving, og arbeitt verður nýskipanum á skúlaøkinum.
Landsstýrið kanar eisini, hvussu tænastur kunnu útveitast, og arbeitt verður við at talgilda samfelagið, sum skal hava stórar sparingar við sær.
Hóast málið er at hava avlop á fíggjarlógini næsta ár, so er ikki ætlanin at hækka skattin, segði Jørgin Niclasen.
Sí eisini


text:
Felagið er skipað við A-limum og B-limum.
A-limir eru tey feløg ella einstaklingar, ið framleiða alifisk til matna.
B-limir er einstaklingar ella feløg, sum á ein ella annan hátt hava tilknýti til fiskaaling, t.d. veitarar til vinnuna. B-limir kunnu søkja nevndina um A-limaskap.
Einstaklingar ella feløg, sum hava aliloyvi, kunnu gerast limir í felagnum. Harumframt kunnu eisini einstaklingar ella feløg við áhuga fyri fiskaaling gerast limir við ongum atkvøðurætti.
Umsókn um limaskap skal sendast felagnum, og tekur nevndin avgerð um rætt til limaskap. Tó kunnu ivamál í hesum sambandi verða løgd fyri aðalfundin.
Tilmeldingarskjalið kann takast niður her.


text:
Rakul Sjúrðardóttir Frederiksberg
06.08.2017 - 12:15
Mentan > Lívsstíls- & brúkaraevni > Vakurleikarøkt
Í september verður vakrasta kvinna í Danmark kosin í vakurleikakappingini Miss Danmark 2017. Vinnarin av Miss Danmark vinnur nógvar vinningar og luttøku í eini stórari altjóða vakurleikakapping.
Her&Nu avdúkaði í gjár tilsamans 30 finalistar, ið eru við í kappingini. Føroyska Astrid Foldarskarð er ein teirra. Astrid er 22 ára gomul og er úr Rituvík.
- Eg eri fullkomiliga tilreiðar at prógva fyri tykkum øllum at eg eri Miss Danmark 2017, og tað hevði verið mær ein stórur heiður at umboða danska ríkið allan vegin til heimsins stórstu vakurleikakapping sum verður hildin í Kina - Miss World!, skrivar Astrid Foldarskarð á sínum Facebook-vanga.
Hon skrivar eisini á Facebook, at hon er takksom fyri at vera ein av finalistunum, og at hon longu nú hevur ment seg nógv.
Tað ber til at fylgja við Astrid á hennara Instagram-vanga @astridfoldarskard.
Eisini ber til at fylgja við og lesa um luttakararnar her. Øll hava møguleika at atkvøða fyri teirra favoritti.


text:
Í dag vóru vit við tíggju ára gamla soninum til sýningina Kjøkkenet í Norðurlandahúsinum og bæði eg og hann vóru fegin og hugtikin av leikinum. Tá vit vóru á veg út suffaði lítli: “-OMG mamma, tá eg hoyrdi, at hatta var ein DANSI-sýning, so hugsaði eg bara: Hvussu yvirlivi eg hatta? Men tíðin gekk SO skjótt og áðrenn eg visti av, var tað liðugt!”.
Leikurin gongur fyri seg í køkinum í einum gomlum, tómum húsi. Ein dagin koma ein gamal sjógarpur og ein foreldraleys genta fram á húsini. Tey standa hvør sínumegin húsini og hugsa: “Her kann eg búgva” - tá tey gerast varug við hvønn annan, verða tey fyrst ørkymlað, men síðan vendist argilsi til gleði.
Sum skilst er hetta fyrsta sýningin, sum dansi- og leikbólkurin Jo Strømgren Kompagni hevur framleitt til børn. Jo Strømgren Kompani varð stovnað í 1998 í Norra. Leikurin um ómaka parið er stuttligur og syrgiligur, stundum absurdur og groteskur. Hjá smáu børnunum var tað kanska ríkiliga óhugnaligt og syrgiligt viðhvørt, men tann tíggju ára gamli var sera væl nøgdur, ikki minst tí tað endaði við, at kærleikin vann á bæði einsemi og óndskapi. Menniskjansligar kenslur eru í fokus í hesum leikinum, tað snýr seg at vera uttanfyri og vinarlag, og bæði dansur og koreaografi ganga fyri seg uttan at mann hugsar um, at tað verður dansað. Leikurin vardi í trý korter og tað var akkurát fyri. Hattin av fyri Norðurlandahúsinum, sum við Barnafestivalinum veitir týdningarmesta segmentinum; børninum kvalitets-mentanarupplivingar.


text:
Farna leygardag varð árliga Fugloyar Renningin hildin í Hattarvík. Fleiri enn 200 høvdu boðað frá luttøku. Av hesum vóru eini 30 útlendingar, umframt fleiri føroyingar, sum búgva uttanlanda. Ritan mátti gera eykatúr fyri at fáa allar luttakarar út til Fugloyar.
Runnið verður frá Hattarvík og til tyrlupallin á Kirkju at venda og aftur. Teinurin er 10,4 km. Frá Hattarvík og niðan á Kross eru 2,4 km mótbrekka, so 2,8 km undanbrekka til tyrlupallin og so øvugt heimaftur. Hæddarmunurin frá Hattarvík og Kirkju niðan á Kross er umleið 250m.
Hetta var fimta ferðin, at renniningin verður hildin og fyrstu ferð at ein kvinna kom fyrst á mál. Stutt aftaná kom maður hennara á mál. Skotska parið Claire Gordon og Daniel Beckett, sum búgva uttanfyri Edinburgh, vóru komin til Føroyar av einari orsøk, og tað var nemliga Fugloyar Renningin.
Vinnaraparið úr Skotlandi segði, at tey høvdu leitað á alnótini eftir renning í Føroyum, og Fugloyar Renningin var renningin tey bara máttu luttaka í. Vit búgva á einum fjallatoppi, so vit eru von við brekkur, søgdu tey. Komin á mál vóru bæði á einum málið um at hetta var "amazing" og "fantastic".
Tey blivu bæði yvirraskaði tá tey samstundis vunnu hvør sítt tjógv frá Símun-bónda í Uppistovu.
- Hesi tjógvini skulu heilt sikkurt við okkum til Skotlands aftur, søgdu tey bæði.
Tiltakið gekk sera væl hóast so nógvar luttakarar og næsta Fugloyar Renning verður 20. juli 2019.
Leinkjur til myndir eru her:
Fugloyar Renning 2018 I
Fugloyar Renning 2018 II


text:
Ísland
Ísland (íslendskt: Ísland) er heimsins norðasta tjóðveldi. Høvuðsstaður Íslands er Reykjavík, og í Íslandi búgva umleið 350.000 fólk. Av hesum búgva eini 120.000 í Reykjavík. Hægsti staður í Íslandi er tindurin Hvannadalshnúkur, sum er 2109,6 m. Ísland er oyggjarland og oyggin er 108.846 km2, harav 11.800 km2 av oynni er innlandsísur. Gjaldoyra Íslands er íslendsk króna (ISK). Miðallívsævin í landinum er 80 ár.[2] Ísland hevur verið undir norskum og donskum harradømi, til landið í 1944 fekk fullveldi. Ísland var undir norskum stýri í árunum 1262 til 1380 og donskum stýri frá 1380 til 1944.
Íslendskur tjóðardagur er 17. juni. Íslendingar hava valt føðingardag Jóns Sigurðssonar, tjóðarhetju, sum sín tjóðardag.
Innihaldsyvirlit
Søga[rætta | rætta wikitekst]
Norskir niðursetumenn komu til Ísland um somu tíð, sum landnámið var í Føroyum. Eins og Føroyar var Ísland fyrst undir norskum (1262–1397) og seinni undir donskum valdi (1397–1944). Ísland fekk heimastýri í 1914, gjørdist fullveldi í 1918 og lýðveldi í 1944.[3]
Búskapur[rætta | rætta wikitekst]
Íslendska húsarhaldið hevur altíð verið bundið at fiskiskapi. Av teirri grund flutti Ísland fiskimarkið út á 200 fjórðingar í 1979, men tað var við tógvið stríð og nógv rok á fiskigrunnunum. Havið uttanum Ísland er reint, millum annað tí Ísland ikki sjálvt er eitt dálkandi land. Í havinum kring Ísland er ein rúgva av fiskasløgum, m.a. toskur, hýsa, lodna, upsi, sild og kalvi. Av skeljadjórum, sum nógv er til av, kann nevnast jomfrúhummarar, rækjur og jákupsskeljar. Fiskiflotin er nýmótans og telist millum teirra best útgjørdu í heiminum. Útflutningurin av fiskavørum er meginparturin frystur fiskur, men teir útflyta eisini turran fisk, saltfisk, niðursjóðaðan fisk, fiskaolju og fiskamjøl.
Bert 1 % ella 1030 km2 av Íslandi er dyrkað jørð. Grasið verður mest nýtt til jóturdýr, men eitt sindur av hoyggi selja teir av landinum. Áseyðatalið liggur um 500.000. Hvørt heyst verður umleið helvtin av stovninum slaktaður. Neytini eru uml. 75.000, rossini uml. 77.000, svín uml. 4.000 og høsn uml. 160.000. Um heystið verður á rossabaki farið eftir seyðinum, sum verður rikin í eina serliga rætt, sum líkist einari ringreið. Fyrst verða allir seyðirnir riknir inn í miðjuna á rættini, og so verða teir býttir út til eigararnar, sum hvør eigur eina rætt út frá miðjuni. Seyðirnir eru markaðir, so hvør kennir sínar. Ísland flytir seyðakjøt av landinum, og einki verður flutt inn. Eitt sindur av ullarvørum verða eisini útfluttar.
Í Íslandi er lítið av ráevnum, men tað er hampiliga lætt at fáa fatur í orku. Hetta hevur havt við sær, at teir hava bygt sínar egnu verksmiðjur, ið framleiða burtur úr innfluttum ráevnum. Henda framleiðsla hevur stóran týdning fyri útflutningin. Nærindis Reykjavík liggur ein nýmótans aluminiumsverksmiðja. Fyri at tað skal bera til at framleiða aluminium, noyðast teir at innflyta rávøruna, og framleiðslan má hava nógva og bíliga el-orku. Til at framleiða eitt tons av aluminium mugu teir hava 22.000 kWh. Í 1988 brúkti verksmiðjan 33,5 % av allari el-orkuni, sum varð framleitt í Íslandi. Verksmiðjan var bygd í 1968, og har arbeiða 600 fólk. Hon liggur tætt við strondina, so tað er lætt at lossa málmin, ið kemur frá Avstralia, Afrika og Grønlandi. Ætlanir eru nú um at byggja eina verksmiðju aftrat, tætt við ta gomlu.
Seyður hevur altíð havt ómetaligan týdning fyri Ísland. Í øldir hava fólk hórað undan orsakað av seyðinum. Av seyðinum fingu fólk bæði mat og klæði. Í gomlum døgum mjólkaðu íslendigar eisini seyðunum og brúktu seyðamjólkina til "skyr". Tað gera tey ikki longur, men tey eta nógv seyðakjøt, og av tí bleytu ullini gera teir teppir, klæðir o.m.a.
Í 2015 var bruttotjóðarúrtøka Íslands 51.261,875 fyri hvønn íbúgva.[4]
Politikkur[rætta | rætta wikitekst]
Ísland er eitt tjóðveldi, sum verður stýrt av einari stjórn. Stjórnin er Altingið, sum er tað íslendska tingið, og forsetin. Forsetin, sum ikki er limur í nøkrum politiskum flokki, verður valdur 4. hvørt ár. Leikluturin hjá íslendska forsetanum er symbolskur. Tað eru 63 fólkavald umboð í Altinginum úr øllum teimum politisku flokkunum. Ísland hevur sum einasta land í heiminum ein politiskan kvinnuflokk.
Ísland hevur ongantíð havt egna hermegi, men í 1951 gjørdu Ísland og USA avtalu um, at ein NATO støð skuldi vera í Íslandi. Hon er í Keflavík, og er ein heimur fyri seg.
Ísland hevur verið tað av Norðurlondum, sum eina harðast hevur verið ímóti limaskapi í ES. Hendi tað, so fór allur tjóðskapur og samleiki og sjálvsavgerðarrættur fyri bakka. Men meina fíggjarkreppan í Íslandi seinastu tíðina hevur fingið stóran part av íslendingum at hálsa um. Seinastu meiningakanningarnar vísa, at heili 80 pst. av íslendingum halda, at Ísland eigur at søkja um ES-limaskap.
11. juni 2010 samtykti íslendska stjórnin at broyta vígslulógina soleiðis, at samkynd hava rætt til at giftast í landinum. Lógin er broytt soleiðis, at hjúnaband er millum "mann og kvinnu, "mann og mann" og "kvinnu og kvinnu". Tað Íslendska Altingið samtykti lógina við 49 atkvøðum fyri og ongari ímóti. Ísland er tað einasta landið í heiminum, sum hevur havt ein samkyndan stjórnarleiðara. Tað er Jóhanna Sigurðardóttir, ið sat frá 1. februar 2009 til 23. mai 2013.
Menningarhjálp[rætta | rætta wikitekst]
Íslendska stjórnin letur 57,6 evrur í almennari menningarhjálp fyri hvønn íbúgva í Íslandi í 2013 [5]. Tað er minst av øllum Norðurlondum. 57,6 evrur fyri hvønn íbúgva í Íslandi er bert ein tíggjundi partur av tí, sum Noreg letur; 689 evrur fyri hvønn íbúgva í Noregi. Svøríki letur 426 evrur í almennum stuðli fyri hvønn íbúgva, Danmark 378 og Finnland 187,5. Íslendska stjórnin hevur boðað frá, at hon fer at minka játtanina til stuðul í 2014
Fólkið[rætta | rætta wikitekst]
325 671 fólk búgva í Íslandi (í jan 2014). Av hesum býr meiri enn helmingurin um Reykjavíkarleiðina. Eins og hjá okkum eru menninir betri umboðaðir í íslendska fólkatalinum enn kvinnurnar. Í 2014 eru 164 130 menn og 162 920 kvinnur. Næstan 24 000 av teimum, sum búgva í Íslandi, eru útlendskir ríkisborgarar. Størsti parturin av fólkinum býr í sunnara og vestara partinum av landinum, har veðurlagið er tað rætta, orsakað av havstreyminum. 1 % av fólkinum eru ikki lesifør og 8 % av fólkinum eru arbeiðsleys2. Vinnuloysið var eitt hitt lægsta í Evropa í 2007 (1 %).
Átrúnaður[rætta | rætta wikitekst]
Víkingarnir høvdu fleiri ymiskar gudar. Áðrenn teir vórðu kristnaðir, skrivaðu teir spennandi sagnir um norrøna gudaheimin. Men henda trúgvin megnaði ikki at standa ímóti kristindóminum, ið kom til Íslands um leið ár 1000, tá ið víkingaøldin var um at vera liðug. Í fólkakirkjuni eru 90,5% av íslendska fólkinum limir. Tríggjar evangelisk-lutherskar fríkirkjur eru í Íslandi, og tær hava 3,5% av fólkinum sum limir. Síðan 1944 hevur kirkjumálaráðharrin staðið fyri øllum viðurskiftum í kirkjuni. Biskupurin er hægsti kirkjuligi myndugleiki; biskupur og kirkjan avgera, hvat skal ganga fyri seg í kirkjuni. Minni enn fjórðingurin av prestunum eru kvinnur. Tann fyrsti kvinnuligi presturin fekk starv í 1974. Kvennakirkjan hevur kvinnugudstænastu eina ferð um mánaðin. Kanningar vísa, at íslendingar eru trúgvandi fólk. Tað gongur ikki nógv fólk í kirkju vanliga, men í smamband við høgtíðir og serlig høvi, sum dóp, ferming, hjúnavígslu og jarðarferðir, verður dúgliga vitjað. Um 72 % av fólkinum hoyrir til fólkakirkjuna, og restin hoyrir til ymsar aðrar smærri trúarbólkar - flestu kristnir.
841 muslimar búgva í Íslandi og tvey muslimsk samfeløg eru í landinum: Muslimska Foreiningin í Íslandi og Islamiskt Kultursentur. Tað hevur elvt til kjak í Íslandi, at ein moska verður bygd í 2015.
Útbúgving[rætta | rætta wikitekst]
Fyrsta universitetið í Íslandi var sett á stovn í 1911. Útbúgving hevur altíð verið raðfest frammaliga í Íslandi. Íslendingar hava verið kendir fyri at lesa í útlandinum, ikki bara í Danmark og USA sum teir felstu gera, men eisini í nógvum øðrum londum. Føroyar hava leingi havt gott samband við Ísland, men kortini hava ikki nógv leita sær til Íslands at lesa hægri lestur. Tey sum eru farin hava fyri tað mesta lisið íslenskt ella ymsar listagreinir, serliga tónleik. Nú eru nógv skeið fyriskipaði á enskum og tískil er tað lættari hjá útlendskum studentum at lesa í Íslandi.
10 stovnar bjóða hægri lestur í Íslandi. 8 av teimum eru góðkendir sum universitet, men bara eitt teirra veitir allar tær vanligu universitets lærugreinirnar. Hini hava øll lagt seg eftir nøkrum fáum lærugreinum ella í summum førum bert einari lærugrein.
Útbúgvingarskipanin í Íslandi er skipað á sama hátt, sum í nógvum øðrum londum við bachelorstigi og masterstigi. Ein bachelorútbúgving tekur vanliga 3-4 ár og ein masterútbúgving vanliga tvey ár. Einstakar útbúgvingar hava fimm ella seks ára normeraða lestrartíð. Millum annað løgfrøði (5 ár), lækni (6 ár) og tannlækni (6 ár).
Flestu útbúgvingunum er frálæran á íslendskum, men fleiri og fleiri verða nú eisini á enskum. Háskóli Íslands í Reykjavík er tann stovnurin, sum hevur flestu tilboðini á enskum. Háskólinn í Reykjavík (enskt: University of Reykjavik) er eitt privat universitet undir íslendska handilskamarinum. Millum annað fæst BS útbúgving teldufrøði og BS útbúgving í 'business administration' á skúlanum.
Landafrøði[rætta | rætta wikitekst]
Ísland er næststørsta oyggj í Evropa og er 103 000 km2 til støddar. Oyggin er 500 km long eystur og vestur og 313 km breið suður og norður. Ísland er háslætti á Norðuratlantshavsryggi. Fleiri hundrað gosfjøll eru í landinum, men bert uml. 30 eru virkin. Mikil hiti í undirgrundini elvir til, at heitt vatn rennur og spríkur upp úr jørðini. Ongastaðni í heiminum eru so nógvar heitar keldur sum í Íslandi, og í mongum býum verður heita vatnið nýtt at hita hús við. Umleið 90 % av húsarhaldunum eru upphitað við jarðarhita.
Hægsta fjall er Øræfajøkul, sum er 2110 m. høgt.
Jarðfrøði[rætta | rætta wikitekst]
Jarðarskorpan er stórar plátur, sum flyta seg spakuliga sum ísur á vatni. Sumstaðni brotna pláturnar, men aðrastaðni verða tær trýstar ella eltar saman. Í samankomingunum eru ofta eldgos og jarðskjálvti. Ísland er á Norðuratlantsrygginum, sum gongur mitt norður ígjøgnum Atlantshavið. Á hesum ryggi koma tvær jarðarplátur saman, Evrasiatiska plátan og Amerikanska plátan. Pláturnar flyta seg hvør sín veg, 1-2 cm um árið. Eldgos hava verið nógvastaðni á rygginum.
Í Íslandi eru nøkur av virknastu gosfjøllum í heiminum. Í Íslandi eru fleiri enn 30 virkin gosfjøll, og síðan landnámið hevur eldgos verið í miðal fimta hvørt ár. Eldgosini eru í beinari linju úr Norðuratlantsrygginum, sum gongur í landnyrðing ígjøgnum Ísland. Yngstu grótsløgini eru mitt í landinum, og tey elstu eystan fyri og vestan fyri gosfjøllini. Har eldgosini eru í Íslandi, kemur jarðarhitin upp. Rundan um tær heitu keldurnar eru øki, sum ikki eru so heit. Har eru teir heitu svimjihyljarnir. Jarðarhitin er íslendingum til stórt gagn. Teir brúka hann at hita sethús og vakstrarhús við og til serídnað. 86 % av íbúðunum í Íslandi eru hitaðar við jarðarhita.
Býir[rætta | rætta wikitekst]
Keldur[rætta | rætta wikitekst]
- ↑ 17. júní 1944, ruv.is (íslendskt)
- ↑ CIA World Factbook
- ↑ Store Norske Leksikon
- ↑ World Economic Outlook Database - April 2015
- ↑ http://epp.eurostat.ec.europa.eu/tgm/table.do?pcode=tsdgp520&language=en
Sí eisini[rætta | rætta wikitekst]


text:
Ingi Samuelsen
29.09.2017 - 13:11
Tíðindi > Vinna & Tøkni > Olju- og frálandavinna
Ben Arabo fer frá sum stjóri fyri oljufelagið Atlants Kolvetni, eisini kallað Atlantic Petroleum. Tað boðar føroyska oljufelagið frá í einum boðum til keypsskáarnar í dag. Ben Arabo verður sitandi í sessinum til 1. desember.
Birgir Durhuus, nevndarformaður í Atlantic Petroleum, sigur í hesum sambandi:
- Vit harmast um at vegor okkara nú skiljast. Eg vil takka Ben Arabo fyri tað hann hevur gjørt fyri felagið hesi árini. Trý tey seinastu árini hava verið sera avbjóðandi fyri oljuvinnuna og undir leiðslu av Ben hevur Atlantic Petroleum ferðast millum brotasjógvar. Felagið er nú endurfíggjað við nýggjum inntøkum, sum fara at koma í 2018. Tað er eitt gott grundarlag fyri at fáa vøkstur í felagið aftur og finna nýggj virkisøki, sum verður høvuðsavbjóðingin fyri komandi stjóran.


text:
Útferð hvønn fríggjadag kl. 18 um summarið
NB: - ring Norðoya Kunningarstovu, tí broytingar kunnu vera)
Um nóg mikið av ferðafólki (min 10 fólk) eru við, so siglir "Dragin" útferð hvønn fríggjadag kl. 18. Ferðaseðlar fáast á kunningarstovunum.
Leiðin gongur norður undir tey sera stórslignu fuglabjørgini á Kallsoynni, Nakkin á Kunoynni
Viðrar ikki norðanfyri, verður farið suðureftir og eystur undir Næraberg, Oyraskor og Lisshøvda.
“Dragin” hevur ISM trygdarskipan er góðkendur av Skipaeftirlitinum til ferðafólkaflutning.
Afturkoma: uml. kl. 21-22
Kostnaður: 400 kr. (vaksin) – 100 kr ( børn 7-15 ár), - 50 kr. (børn undir 7 ár)
Kaffi og súpan er íroknað prísin
Í minsta lagi : 10 ferðafólk (um ikki onnur avtala er gjørd)
Í mesta lagi : 30 ferðafólk
Ferðaseðlar fáast á:
Norðoya kunningarstovu tlf: 456939
Kunningarstovan,Saltangará tlf. 417060
Kunningarstovan, Fuglafjørður tlf. 444860


text:
Hóast ein dystur eftir av kappingini, so er longu greitt, at U15 dreingirnir hava vunnið sín bólk. Talan er um B-bólkin.
Í fyrri helvt kappaðist ÍF við B68 og AB um uppflyting til A-bólkin, har B68 dróg longsta stráið, men AB tapti uppflytingardystin ímóti HB b.
Síðani B-bólkurin byrjaði aftur 2. juni, so hevur ÍF verið flúgvandi, hóast fleiri av dystunum hava verið sera spennandi.
Mikukvøldið møtti ÍF Skála á Skála í einum útsettum dysti. Tá 9 minuttir vóru leiktir, tá hevði ÍF skorað fýra ferðir og endaði við at vinna 5-0.
Fyrri dysturin ímóti Skála endaði 2-0 til ÍF, sum skoraði bæði málini síðst í dystinum.
Fyrra dystin ímóti 07 Vestur vann ÍF 4-1. Seinni dysturin varð leiktur í Fløtugerði og gjørdist sera spennandi. Leingi førdi 07 Vestur 2-1, men í yvirtíðini javnaði fyrst miðverjin, Petur Meinhard, til 2-2 og so eydnaðist tað høgra bakki, Klein, at skora avgerandi málið til 3-2.
Dystirnir ímóti AB hava verið sera tættir og havt løgna vend. Fyrra dystin førdi ÍF 3-0, men tapti 3-6 og í seinna dystinum førdi AB 2-0, men mátti lúta 2-4 fyri hartarbeiðandi ÍF liðnum.
ÍF hevur vunnið báðar dystirnar ímóti Suðuroyarliðnum uttan dyst.
Komandi leygardag stendur B71 fyri skotum á Sandi. Fyrra dystin vann ÍF 4-0 í Fløtugerði.
Hesir hava mannað ÍF liðið: Dávid Petersen og Líggjas Heðinsson (málmenn). Ulrich Klein Beltran, Rógvi Matras, Petur Meinhard Lundsbjerg, Bjarti Højbro (liðskipari), Martin Bogason Lamhauge, Jóhann Højbro (U15 landsliðsleikari), Jákup í Lambanum, Aron Kensson, Liam Hjaltason, Jógvan Torkilsson og Rúnar Johnsson (toppskjútti við 16 málum). Frá U13 hava Markus á Lakjuni, Eyðun Beder og Bergtór á Dalbø Gregersen eisini verið við.


text:
Orð: Dagny Tróndheim
Lag: Pætur við Keldu
Menniskjan, hon livir stutta stund,
sum blóman fellur hon.
Ungdómstíðin rennur skjótt
avstað, alt hevur skund.
Sig, kendi tú ta tíð, tá vitjað tú var?
Sig, vinur, hvar ber leiðin?
Hugsa tær dagin tann, tá Harrin kemur,
hugsa tær tíman, tá hann svar títt krevur.
Hvar fór tín tíð, hann gav tær her at liva,
gavst tú far,
tí orði, hann á leiðina tær bar?
Bústaður í Himli gjørdur er,
Guds fólk skjótt hagar fer.
Kanst tú glaður syngja nú:
“Mín leið mót Himli ber?”
Og møta skalt tú teim, tú kendi so væl,
tey fóru heim til staðin.


text:
Móðir og dóttir hava lisið saman
Eyðvør Tausen Olsen slapp inn á dreymaútbúgvingina, men var sinnað at siga lestrarplássið frá sær til frama fyri dóttrina
Millum tey 165, sum fingu prógv fríggjadagin, vóru møðgurnar Eyðfríð og Sigrið Tausen Olsen av Argjum. Vit hittu tær beint eftir, at tær báðar høvdu fingið prógv sum sjúkrarøktarfrøðingar fríggjadagin.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Veðurlagið á jørðini er farið at broytast
Havfrøðingurin Bogi Hansen hevur skrivað nýggja bók um Veðurlagsbroytingar, sum Nám gevur út í samstarvi við Havstovuna. Høvundurin vísir í bókini á, at jørðin er hitnað, og hann sigur, at vit við stórari vissu vita nú, at tað er av mannaávum.
- Vit kunnu eisini siga við stórari vissu, at veðurlagsbroytingarnar fara at halda fram og versna í komandi tíðum, sigur Bogi Hansen. Hesar broytingar stava frá tí, at vit menniskju lata nøkur evni út í luftina, tá ið vit brenna olju, kol ella gass og av øðrum virksemi. Hvussu ringar avleiðingarnar verða, er treytað av, um vit klára at avmarka útlátið av hesum skaðiligu evnunum, sigur høvundurin at nýggju bókini Veðurlagsbroytingar, sum í snøggari uppseting telur 118 blaðsíður.
Havfrøðingurin, Bogi Hansen, mælir til at lurtað verður eftir serfrøðini. - Gera vit tað, er ógvuliga lítil ivi um álvaran í veðurlagsbroytingunum. Men kringvarp og bløð bera ofta tíðindi, sum siga tað øvugta. Tí kann tað vera torført hjá fólki yvirhøvur at meta, hvat ið er rætt, og hvat er skeivt. Endamálið við hesi bók er tí í fyrsta umfari at geva fólki ta neyðugu vitanina til at skilja veðurlagsbroytingarnar, og hví tær koma. Síðan verður roynt at lýsa, hvussu veðurlagið longu er broytt, og hvat vit hava í væntu tey komandi hundrað árini og meira.
Bókin um Veðurlagsbroytingar er ikki ætlað nøkrum serligum bólki. Vónandi kunnu flestøll lesa hana, og vónandi kunnu partar av henni verða brúktir í undirvísingarhøpi.
- Vitanin um veðurlagið økist støðugt. Eg havi tí roynt at útgreina tey hugtøk og heiti, sum eru neyðug fyri at fólk sjálvi kunnu fylgja við, so hvørt sum nýggj vitan verður tøk, sigur havfrøðingurin Bogi Hansen í sambandi við at Nám nú gevur út nýggju bókina um Veðurlagsbroytingar.
Bókin um Veðurlagsbrotingar fæst í handlunum frá hósdegnum 21. juli. Hon er innbundin og kostar 180 kr. Ole Wich hevur staðið fyri uppseting, umbróting og myndaviðgerð, og Føroyaprent hevur prentað.
Við støði í bókini Veðurlagsbroytingar skipar Nám í døgunum 17.-19. august 2011 fyri skeiði, har Bogi Hansen undirvísir. Eftir bókini verða fimm evni viðgjørd. Lagt verður fyri við orkujavnvágini hjá jørðini, síðani verður farið til veðurlagsskipanina og nomið verður við veðurlagsbroytingar í farnum tíðum. At enda verður spurt, um vit menniskju longu hava ávirkað veðurlagið og hvussu veðurlagið fer at broytast ta komandi øldina og longur fram.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Bretskir oljumyndugleikar kunnugera nú enn eina nýggja oljuútbjóðing, sum í stóran mun fylgir tí føroyska markinum fyri sunnan og í ein landnyrðing eystan. (Sí kort). Talan er um 31. útbjóðingina, ið fevnir um 1766 teigar í einum øki uppá 370.000 ferkilometrar. Eisini øki í Norðsjónum og í bretsku kanalini eru við.
Flestu nýggju leitiloyini liggja tó vestan fyri Skotland og heilt upp ímóti føroyska markinum. Í økinum, sum verður nevnt ”frontier”, tvs. eitt útjaðaraøki, hevur lítið og einki oljuvirksemi verið áður. Bara nøkur fá loyvi eru latin her áður. Áhugavert er at merkja sær, at loyvini ganga heilt upp at føroyska markinum.Tað er tí greitt, at henda bretska útbjóðingini eisini hevur stóran týdning fyri framtíðar leiting í Føroyum. Og tað er tí eisini greitt, at føroyskir myndugleikar fylgja væl við, hvat hendir hinumegin markið, nú virksemið har bara tykist ganga tann eina vegin.
Tað er eitt ynski hjá bretsku stjórnini, at oljufeløgini royna at brúka sína vitan og royndir til at finna olju og gass í nýggjum og ótroyttum økjum á bretska landgrunninum. Baraa heilt fáir brunnar eru boraðir her fyrr og traff oljufelagið Shell fyri nógvum árum síðani við kolvetni í Benbecular leitimiðinum vestan fyri Hebridurnar, ikki so langt frá føroyska markinum.
Bretska stjórnin metir leiting í hesum økinum so mikið týdningarmikla, at stjórnin í 2015 og 2016 rindaði fleiri hundrað mill. kr. til seismiskar kanningar í økinum til tess at stimbra áhugan fyri leiting her. Henda seismikkin fáa oljufeløgini ókeypis saman við øðrum data.
Tað er ikki minst væleydnaða úrslitið av 30. útbjoðingini, sum eisini fevndi um fleiri leitiloyvi eystan fyri føroyska markið, ið er orsøkin til, at bretar nú aftur bróta upp um armar og bjóða nýggj leitiøki út.
Umsóknir til 31. útbjoðingina skulu latast inn í seinasta lagi 7. november. Loyvini verða so latin í fyrru helvt av 2019. Á sumri 2019 letur so enn ein útbjóðing upp, tann 32. í røðini.
Hetta stóra økið eystan fyri føroyska markið var boðið út í 30. útbjóðingini í fjør.
Øki, sum verða boðin út í 31. útbjóðingini.
Violettu økini eru partur av nýggjastu útbjóðingini. Myrkabláu økini eru loyvini, sum vórðu latin í seinastu útbjóðingini, og tey gulu eru øki, sum vórður latin í 29. útbjóðingini.
Loyvini, sum vórðu latin í 30. útbjóðingini
Stjórin í OGA, sum er bretska jarðfeingi, væntar, at mong oljufeløg aftur fara at søkja um leitiloyvi hesaferð í útjaðaraøkjum, sum liggja tætt við Føroyar


text:
Hvørt ár ger amerikanska blaðið Forbes ein lista yvir heimsins ríkastu milliarderum, og nú er listin yvir 2017 komin út.
Higartil eru tað 2043 milliarderar kring allan heimin og 56 av teimum eru undir 40 ára aldur. Samstundis eru bert 227 kvinnur á listanum.
Samlaða virðið á teimum er næstan 8 trilliardir dollarar, og hetta talið veksur støðugt.
1. Bill Gates, $86 milliardir
Bill Gates hevur verið nummar 1 á listanum 18 ferð. Ríkidømi hansara stavar frá heimskendu fyritøkuni Microsoft. Bara síðani í fjør, hevur hann fingið 11 milliardir meira og hann hevur tvífaldað sítt ríkidømi uppá 10 ár.
2. Warren Buffet, $75,6 milliardir
Warren Buffet er amerikanskur íløgumaður og eigari av holdingfelagnum Berkshire Hathaway. Hann hevur verið heimsins ríkasti fyrr, men er síðani blivin koppaður av Bill Gates. Teir hava næstan altíð kappast við hvørjum øðrum um fyrsta plássið.
3. Jeff Bezos, $72,8 milliardir
Jeff Bezos er stovnarin og eigarin av Amazon.com, og tað er har hansara ríkidømi kemur frá.
4. Amancio Ortega, $71,3 milliardir
Spanski Amancio Ortega stovnaði klædnafyritøkuna Zara í 1975. Zara er síðani blvin ein av heimsins størstu klædnahandlum, tað hevur so smittað av, og gjørt hann ein av heimsins ríkastu.
5. Mark Zuckerberg, $56 milliardir
Tú kennir hann sikkurt, hann stovnaði Facebook. Facebook hevur 2 milliardir aktivir brúkarar, tað merkir, at 27% av øllum heiminum brúka Facebook regluliga.
6. Carlos Slim, $54.5 milliardir
Hann ljóðar sum ein mafiabossur, men tað er hann ikki. Hansara pengar koma frá samskiftisfyritøkuni América Móvil, sindur sum Suðuramerikanska Føroyatele.
7. Larry Ellison, $52.2 milliardir
Larry Ellison er stjóri á Oracle, sum er ein software fyritøka, akkurát sum Microsoft, bara minni.
8. Charles & David Koch, $48.3 millardir
Charles og David Koch eru beiggjar og eiga fyritøkuna Koch Industries saman. Koch Industries ger eitt sindur av øllum, alt frá asfalti til fígging. Teir deila 8. og 9. plássið saman.
10. Michael Bloomberg, $47.5 milliardir
Michael Bloomber er kendur handilsmaður úr New York. Hann eigur fyritøkuna Bloomberg L.P. sum hevur við fígging, tøkni og miðlar at gera. Umframt at vera handilsmaður, hevur hann eisini verið borgarstjóri í New York City
Kelda: Forbes.com


text:
Hesi árini hava verið spennandi og lærurík
Tað sigur Magnar Kári Vang av Tvøroyri, sum hevur fingið fast fulltíðarstarv sum lærari í Sankta Frants skúla
Magnar Kári Vang
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Norðurlendskur mentanarfestival í London/
Stóri norðurlendski mentanarfestivalurin Nordic Matters verður skotin í gongd fríggjakvøldið 13. januar á Southbank Centre í London.
Fleiri føroysk listafólk luttaka á árslanga festivalinum, sum skal varpa ljós á norðurlendska list. Fyribils hava kuratorarnir valt hesi út at vera við: sjónleikaran Kristinu Sørensen Ougaard, listamannin Jens L. Thomsen, songkvinnuna Lenu Anderssen, tekstildesignaran Randi Samsonsen og rithøvundan Duritu Holm. Onnur føroysk listafólk fara væntandi at leggjast aftrat komandi mánaðirnar.
Ráðharrar úr øllum Norðurlondum eru bodnir til setanina, og landsstýriskvinnan í mentamálum, Rigmor Dam, er farin til London at umboða Føroyar í hátíðarhaldinum, sum markerar byrjanina upp á eitt langt, fjølbroytt og spennandi ár, har mentan og list úr øllum Norðurlondum fara at floyma inn yvir londonbúgvarnar og onnur, sum leggja leiðina fram við mentanardepilin skamt við ánna Thames.
Bretsku fyrireikararnir eru hugtiknir av, hvussu Norðurlond arbeiða við hesum virðum og vóna at árslangi mentanarfestivalurin fer at skapa størri vitan og fleiri møguleikar fyri samstarvi og netverkan. Í samband við setanina eru norðurlendsku ráðharrarnir bodnir at siga sína áskoðan um viðkomandi evni, t.d. um børn og ung, burðardygd og javnstøðu millum kynini.
Southbank Centre hevur fyrireikað skránna, og Sendistovan í London, Norðurlandahúsið og Mentamálaráðið verið við í føroyska partinum av fyrireikingini. Norðurlendska Ráðharraráðið hevur sett 5 mió. kr. av til Nordic Matters. Seinasti stóri mentanarfestivalinum, ið varpaði ljós á norðurlendska list, var Nordic Cool í Washington í 2013.


text:
Magnus Gunnarsson 26.06.2017 (10:09)
Størri og smartari Micra
Nú 35 ár eftir at fyrsti Nissan Micra kom fram, er ein heilt nýggjur Micra komin á marknaðin. Hesin hesin er fimta generatión síðan 1982.
Hetta er eisini fyrstu ferð at Micra er komin við so kollveltandi designi, eins og hann tøkniliga er í fremstu røð.
Bilurin varð fyrstu ferð sýndur fram í fjør á fleiri altjóða bilaframsýningum sum konseptbilurin Nissan Sway. Nýggi Micra líkist nógv konseptbilinum og er bæði smartari og størri enn forgangarin í modernaðum evropeiskum designstíli.
Micra er sera væl útgjørdur sum standard og fæst í útgávunum: Visia, Acenta, N-Connecta og Tekna. Tvær bensin útgávur eru at velja í millum og ein diesel. Nissan Micra kann síggjast og roynast hjá Auto Service.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Anfinn Nielsen
Skiparin glaður á mannskapið kallar
sigur tey orð, ið júst gleðir teir allar
tey orð, ið hvør sjómaður ynskir at fá
frá tí teir leggja av landi frá.
Tað kennist, sum um man vaknar úr dvala
og burtur við eitt er nú øll líkasæla
so líðandi gongur tað upp fyri teim
at skiparin segði, nú sigla vit heim.
Frá tí teir út eftir vágini sigldu
tann tankin, hann hevur alt uppi teim hildið,
at aftaná myrkur, tá hómast eitt ljós
tá aftur mót landi tað skal setast kós.
Nei, ei nýtist meira man longur at droyma
tí skjótt skal man aftur tey síggja har heima.
Ja, sterk er tann kensla, væl knýtt er tað band
ið sjómaður hevur, við sítt Føroya land.
Spenningurin økist meira og meira
man murran og sang um alt skipið kann hoyra
tær stoltu oyggjar nú stinga uppfrá
tað vakrasta landið ið man kann at sjá.
Radiorúmið er fylt upp á tremur
tá kvøøðuljómin til sjómannin kemur
hvør einasti maður man gleðast umborð
tá heilsan hon kemur og ber hesi orð.
Vælkomin heim, til faðir og móður
til konu og børn, og systur og bróður
til ommu og abba, ella gentu so kær
ið leingist og bíðar so spent eftir tær.
Vælkomin heim, tú okkara skattur
vit gleðast jú øll, um at síggja teg aftur
at taka teg í okkar eyðmjúka favn
tá skipið er komið trygt aftur í havn.


text:
Áki Bertholdsen 10.10.2018 (13:41)
Útlendingar í Føroyum eru mest í størvum við lægri løn
Tað eru ikki nógvir útlendingar, sum eru í Føroyum og arbeiða, men tey hava í nógv mestan mun tímalønt arbeiði.
Tað eru lutfalsliga fáir útlendingar, sum eru løntakarar í Føroyum. Sum vit skrivaðu fyrr í dag, eru fýra prosent av arbeiðsstyrkini í Føroyum, útlendingar.
Men tað, sum sermerkir teir útlendingar, sum eru her, er, at teir í nógv mestan mun eru í størvum, sum ikki eru serliga væl lønt, yvirhøvur er talan um tímalønt størv
Ein uppgerð hjá Hagstovuni vísir, at lutfalsliga eru flest útlendar at finna í vinnubólkinum, sum eitur húsarhaldstænastur. Í hesum bólki er reingerð, ruskinnsavning, hárfríðkan, vakurleikarøkt og venjingarmiðstøðir, og tølini vísa, at 14,5 prosent, at teimum útlendsku løntakarunum, sum eru Føroyum, eru í hesum vinnubólk.
Hinvegin eru 12,4 prosent av teimum at finna í fiskavøruídnaðinum og í gistingarhús- og matstovuvinnuni eru talið 11,7 prosent. Til samanberingar hava umleið sjey prosent av løntakarunum í byggivinnuni útlendskan ríkisborgaraskap.
Tað er eisini munur á, hvussu nógvir útlendskir løntakarar eru í teimum einstøku vinnugreinunum. Fólk úr londum uttan fyri Evropa, arbeiða serliga á gistingarhúsum, á matstovuvum, á ali- og kryvjivirkjum, í húsarhaldstænastum og fiskavøruídnaðinum.
Es borgarar, sum annars ikki eru norðurlendingar, eru lutfalsliga ofta á skipasmiðjum, smiðjum annars og í byggivinnuni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Pál Weihe, yvirlækni, Deildin fyri Arbeiðs- og Almannaheilsu (06-06-2007)
Dálkingin av høvunum hevur havt við sær, at eisini føroyingar, sum eta grind og spik, hava fingið rættuliga stórar nøgdir av eiturevnum í seg. Fyri at kanna, um hetta hevur nakran týdning fyri heilsuna, hevur Deildin fyri Arbeiðs- og Almannaheilsu seinastu stívliga tjúgu árini kannað stórt tal av børnum.
Pál Weihe, yvirlækni, greiðir í fyrilestrinum frá kanningarháttum og kanningarúrslitum.
Fyrilesturin, sum sjónvarpssending, kann takast niður her.
Tilfarið er væl egnað, sum íblastur og kunning til læraran og til hægri undirvísing.


text:
Landsverk sóknast eftir dugnaligum og álítandi maskinførara til Eysturoynna at byrja skjótast gjørligt.
Arbeiðsuppgávur
Arbeiðsuppgávurnar fevna í høvuðsheitum um:
Førleikakrøv
Royndir innan oman fyri nevndu arbeiðsuppgávur er ein fyrimunur, men eingin treyt. Tó skalt tú hava stóra koyrikortið og vera førur fyri at koyra vanligar entreprenørmaskinur, eitt nú gravi- og lessimaskinur.
Á Landsverki seta vit trygdina í hásæti. Tí er umráðandi, at tú dugir at vísa arbeiðinum ans og virðir galdandi trygdarreglur, sum eru tengdar at arbeiðsuppgávum.
Vit vilja røkka best møguligum úrslitum, og tí vænta vit, at tú ert arbeiðssom/-samur, fakliga dugnalig/-ur og vælskipað/-ur.
Vit leggja stóran dent á góðar persónligar eginleikar, at tú ert fyrikomandi, arbeiðir sjálvstøðugt og ert ein arbeiðsglaður viðleikari við góðum samstarvsevnum.
Setanarviðurskifti
Starvið er tímalønt fulltíðarstarv. Løn og setanartreytir annars eru sambært sáttmála við avvarðandi yrkisfelag.
Í sambandi við vetrarhald og kavarudding kann roknast við nakað av úrtíðararbeiði. Tá er vanligt, at arbeiðsdagurin byrjar kl. 05:00 á morgni á Lambareiði.
Umsóknir
Prógv og lívsgongdarlýsing (cv) skulu saman við umsókn sendast umvegis heimasíðu okkara www.landsverk.fo og verða okkum í hendi í seinasta lagi 23. oktober 2018.
Nærri upplýsingar um starvið kunnu fáast við at venda sær til Árna Jacobsen, økisleiðara, á tlf. 290 920 ella teldupost: arja@lv.fo.


text:
Ingi Samuelsen
20.07.2017 - 09:56
Ítróttur > Ítróttur > Huga ítróttur (talv/bridge osv.)
Í stóru altjóða kappingini, Faroes Open, ið varð hildin í Kollafirði og endaði í gjár, eydnaðist tað unga telvaranum úr Sandavági, Høgna Egilstoft Nielsen, at vinna sær sín annan IM-normin. Fyri at gerast altjóða meistari (IM), skal ein vinna sær tríggjar normar.
Høgni hevði sterka mótstøðu í kappingini, og telvaði móti m.a. ímóti fýra stórmeistarum (GM), har tað eydnaðist at vinna á tí eina, og tveimum altjóða meistarum (IM). Hann var væl við í toppstríðinum, men dragnaði eftir tapini í trið- og næstseinasta umfari.
Høgni, ið varð styrkismettur sum nummar 11 undan kappingarbyrjan, fekk við sínum 5,5 stigum eitt 6. pláss, ið gav honum eina ratingframgongd á 29 stig.
Tað gevur Høgna eitt ratingtal á 2352, og harvið verður hann næstfremsti føroyingur á altjóða ratinglistanum hjá Fide. Annars hevði stóribeiggi Høgna, Rógvi E. Nielsen, 2353 ratingstig undan hesi kappingini, men Rógvi hevði eina lítla afturgongd á – 1,8 ratingstig. Stuttligt er at fylgja støðugu framgongdini hjá sandavágsbrøðrunum, og hvussu javnir teir eru, skrivar faroeshess.com.
Hetta var onnur altjóða kapping á rað, har Høgni vinnur IM norm. Hin fyrri varð vunnin í stóru svensku kappingini Rilton Cup, ið varð telvað um ársskiftið 2016/17.
(rættað kl. 11,07)


text:
Myndasavn
Myndir av heilsuhjálparum og heilsurøktarum, ið hava tikið prógv á Heilsuskúlanum
Tórsdagin 22. mars 2018 fingu 7 nýggir heilsuhjálparar prógv á Heilsuskúla Føroya.
Á myndini eru:
Aftast frá vinstru: Helen Dam Vágur, Amanda Askham Norðoyri, Óluva Samuelsen Kollafjørður, Erla Vestergaard Tvøroyri.
Fremst frá vinstru: Maibritt Wenningstedsdóttir Miðvágur, Christel Christophersen Tórshavn og Silva Nygaard Argir.
Fleiri (8 næmingar) sum byrjaðu í flokkinum, tóku stytta útbúgving, og vóru liðug í desembur 2017. Onnur í flokkinum hava farloyvi, og vera liðug seinni.
Í januar 2018 fingu 19 heilsurøktarar prógv á Heilsuskúla Føroya.
Hesir 19 nýútbúðnu heilsurøktarar eru:
1 úr Klaksvík, 2 úr Fuglafirði, 2 úr Leirvík, 2 av Strondum, 1 úr Bø, 1 úr Vestmanna, 1 úr Kvívík, 1 av Norðoyri, 7 úr Tórshavn, og 1 úr Suðuroy.
Desembur 2017: Nítjan kvinnur og ein maður fingið prógv í Suðuroy, harav 5 úr Tórshavnarøkinum, 1 úr Sørvági, 1 úr Klaksvík og 1 av Morskranesi, sum tóku stytta útbúgving, vegna nógvar arbeiðsroyndir innanfyri heilsurøkt. Hesir 8 næmingar fluttu yvir í ein eldri flokk, so tey blivu liðug við útbúgvingin 3 mánaðar áðrenn vanliga tíð.
Tey, sum hava tikið prógv hesa ferð, eru:
Aftara rað frá vinstru:
Ann Mari Wesenberg Sivertsen Hoyvík, Kristina Hovgaard Bergsdóttir Hoyvík, Silja Sivertsen Norðdepil, Guðrun Heðinsdóttir Mortensen Tórshavn, Annika Rasmussen Sørvágur, Hedvig Dalsá Saltangará, Barbara Ákadóttir Lava Tórshavn, Daniella Hovsgarð Tvøroyri, Daysy Hammerfoss Froðba, Marta Summers Tausen Tórshavn og Lissy Zachariasen Morkranes.
Fremra rað frá vinstru:
Birgith Hovgaard Oskarsdóttir Hoyvík, Olga Jensen Klaksvík, Elly Samuelsen Miðvágur, Rebekka Heradóttir Silvurdal Vágur, Ragnar Petersen Tórshavn, Barbara Jacobsen Sumba, Teresa Heradóttir Silvurdal Vágur, Marianna Eið Jensen Skopun og Sunnuva Olsen Tórshavn.
23.03.17 fingu 13 heilsuhjálparar prógv á Heilsuskúla Føroya.
Aftast frá vinstru :
Hervør Hermansen Signabøur, Alis Jacobsen Vígdá Toftir, Jastrud Hanusardóttir Mohr Klaksvík, Súna Bárðardóttir Nielsen Vestmanna, Anita Dam Leirvík, Ragna á Plógv Thomassen Sandavágur og Birna Tórhalsdóttir Vestmanna.
Fremst frá vinstru:
Silja Davidsen Sørvágur, Tóra Maria Jacobsen Toftir, Randi Lamhauge Hansen Glyvrar, Bergtóra Bergsdóttir Mittelstein Skopun, Erna Katrin Olsen Porkeri og Kirstin Sundberg Hjalt Vágur.
26.01.17 fingu 17 heilsurøktarar prógv á Heilsuskúla Føroya.
Jónfríð Ovadóttir Borgardal Tvøroyri, Durita Vest Klaksvík, Sólgerð á Reynatrøð Leirvík, Vivian Kjærbo Vágur, Anna Petra Aagaard Winther Tórshavn, Siri Sigurdsdóttir Vágur, Lovisa við Kykslið Klaksvík og Evi Virgarsdóttir Eiði. Anna Ørvarodd Hentze Trongisvágur, Helga S. Mikkelsen Norðragøta, Sára Joensen Tvøroyri, Ann Sofía Gullstein Syðrugøta, Allan B. Finnsson Porkeri, Axelina Jacobsen Norðskála, Sarina Thomsen Vágur, Meriam Yacob Norðagøta og Fríðgerð W. Finnsdóttir Tórshavn.
Heilsuhjálparar septembur 2015
Heilsuhjálparar januar 2015
Heilsuhjálparar septembur 2014
Heilsurøktarar mars 2014
Heilsuhjálparar januar 2014
Heilsuhjálparar septembur 2013
Heilsurøktarar mars 2013
Heilsuhjálparar januar 2013
Heilsuhjálparar septembur 2012
Heilsurøktarar mars 2012
Heilsuhjálparar januar 2012
Heilsuhjálparar septembur 2011
Heilsurøktarar mars 2011
Heilsuhjálparar januar 2011
Heilsurøktarar mars 2010
Heilsuhjálparar septembur 2010
Heilsuhjálparar januar 2010
Heilsuhjálparar august 2009
Heilsurøktarar mars 2009
Heilsuhjálparar januar 2009
Heilsuhjálparar august 2008
Heilsurøktarar mars 2008
Heilsuhjálparar januar 2008
Heilsuhjálparar august 2007
Heilsurøktarar mars 2007
Heilsuhjálparar februar 2007
Heilsuhjálparar septembur 2006
Her mangla nakrar myndir
Heilsuhjálparar uppskúling apríl 2004
Heilsuhjálparar uppskúling novembur 2003
Heilsuhjálparar uppskúling apríl 2003
Heilsuhjálparar septembur 2003
Heilsuhjálparar uppskúling novembur 2002
Heilsuhjálparar septembur 2002
Heilsuhjálparar uppskúling apríl 2002
Heilsuhjálparar septembur 2001
Heilsuhjálparar uppskúling mai 2001


text:
Montenegro
Tjóðveldið Montenegro (Serbiskt: ЦpHa Гopa/Crna Gora, úttala: /'tsr̩naː 'gɔra/) er land í landsynningsevropa. Tað hevur strond við Adriahav fyri sunnan og mark við Kroatia fyri vestan, Bosnia og Hersegovina í útnyrðingi, Serbia í útnyrðingi (herundir eisini ST-umsitna landspartin Kosovo og Albania í landsynningi. Høvuðstaðurin er Podgorica.
Sjálvstøðugt frá Seinmiðøld til 1918, men landið gjørdist seinri partur av Jugoslavia í ymiskum holdum og ríkissamveldinum Serbia og Montenegro. Grundað á úrslitini frá fólkaatkvøðu 21. mai 2006 kunngjørdi Montenegro sjálvstøðu sína 3. juni 2006. Montenegro varð viðurkent sum sjálvstøðug tjóð av Serbia 15. juni og 28. juni. Tað gjørdist 192. limaland Sameindu tjóða.
Innihaldsyvirlit
[rætta | rætta wikitekst]
Navn Montenegro – á egnum máli Crna Gora – merkir beinleiðis "svart fjall", sum sipar til dimmu skógirnar, ið einaferð klæddu líðirnar í Dinarisku alpunum sæddar frá sjóvarmálanum.[1] Landsins navn á flestu vesturevropisku málum endurspeglar venetisku týðingina av navninum monte negro, ið eisini merkir "svart fjall". Onnur mál, serliga nærmastu grannamálini, nýta sína egnu beinleiðis týðing av hugtakinum. T. d. albanskt: Mali i Zi, bulgarskt: ЧepHa ropa (ið merkir "Svartur skógur", har ið orðið "ropa" er farið at merkja "skógur" heldur enn "fjall" í nútíðarbulgarskum); romanskt: Muntenegru,[2] grikskt: MaupoBoύvιo og turkiskt: Karadağ; "svørt fjøll", nakað fjarari eisini russiskt: ЧepHoropия og kinverskt: 黑山 (pinyin: hēishān[3]). Somuleiðis hevur skotið verið upp at nevna landið Svartafjall á føroyskum.
Søga[rætta | rætta wikitekst]
Fyrsta ríki at viðurkenna Montenegro var Ísland 8. juni 2006, síðan fylgdu Sveis og Estland[4] 9. juni og Russland 11. juni. Viðurkenningar frá Kroatia, Bosnia og Herzegovina og Slovenia vóru skjótar. Evropasamveldið og USA viðurkendu Montenegro 12. juni eins og ymisk limalond í ES og onnur evropisk lond (herundir Bulgaria [5]). Sameinda kongsríkið gav formliga viðurkenning 13. juni, Kina og Frakland 14. juni soleiðis, at allir fimm limirnir í ST-trygdarráðnum viðurkenna stjórn Montenegro. Serbia, hin fyrrverandi parturin í ríkissamveldinum, viðurkendi Montenegro 15. juni. OSCE gjørdi av at góðtaka Montenegro sum 56. lim sín 21. juni, og landið tók við sæti sínum í Fasta Ráðnum 22. juni. Sameindu tjóðir gjørdu við atkvøðu í Trygdarráðnum at bjóða fullan limaskap í felagskapinum sum hitt nýggja sjálvstøðuga tjóðveldið Montenegro 22. juni 2006. Montenegro varð váttað sum limur 28. juni.
Politikkur[rætta | rætta wikitekst]
Mentan[rætta | rætta wikitekst]
Landafrøði[rætta | rætta wikitekst]
Búskapur[rætta | rætta wikitekst]
Keldur[rætta | rætta wikitekst]
- ↑ Geography
- ↑ Kotor
- ↑ henda bókstavliga týðingin verður nýtt á kinverska meginlandinum og Hong Kong; Taiwanskt Mandarin nýtir 蒙特內哥羅 "méngtènèigēluó", ið er fonetiskt avrit av "Montenegro"
- ↑ Estland viðurkendi sjálvstøðu Montenegro http://www.vm.ee/eng/kat_138/7588.html
- ↑ http://www.mfa.government.bg/index.php?item_id=15869
Ávisingar úteftir[rætta | rætta wikitekst]
Almennar heimasíður[rætta | rætta wikitekst]
- Formliga heimasíða Tjóðveldisins Montenegro
- Visit Montenegro - Vevsíða ferðaráðsing í Montenegro
- Government of the Republic of Montenegro - Stjórn Montenegro
- Parliament of the Republic of Montenegro - Tjóðarting Montenegro
- President of the Republic of Montenegro - Forseti Montenegro
- The Royal House of Montenegro - Kongshús Montenegro
- Constitution of Montenegro - Stjórnarskipan Montenegro (á serbiskum)
- Republic Referendum Commission - Fólkaatkvøðunevndin (á serbiskum)
- The EU site on Montenegro - ES-síða um Montenegro
- Kotor


text:
Fyrsta Mósebók, kapittul 15
Harrin ger sáttmála við Ábram
v1
Eftir hesar tilburðir kom orð Harrans til Ábrams í sjón soljóðandi: «Ábram, óttast ikki; eg eri skjøldur tín, løn tín skal verða ovurmikil!»
v2
Men Ábram svaraði: «Harri drottin, hvat skalt tú geva mær, tá ið eg kortini má fara barnleysur burtur, og Eliezar, maður úr Dámaskus, fer at arva meg?»
v3
Og Ábram segði: «Sí, son hevur tú ongan givið mær, tí fer húskallur mín at arva meg.»
v4
Tá kom orð Harrans til hansara soljóðandi: «Ikki skal hesin arva teg; men tann, sum av tær verður gitin, hann skal arva teg!»
v5
Síðan leiddi hann hann út á víðavang og mælti: «Lít upp móti himni og vita, um tú fært talt stjørnurnar har!» Og hann segði: «So fjølmangt skal avkom títt verða.»
v6
Tá trúði Ábram Harranum; og hann roknaði honum tað til rættlætis.
v7
Og hann segði við hann: «Eg eri Harrin, ið leiddi teg út úr Ur Kaldeu til tess at geva tær hetta landið til ognar.»
v8
Men hann svaraði: «Harri drottin, av hvørjum skal eg vita, at tað skal ognast mær?»
v9
Tá segði hann við hann: «Tak mær trævetur kvígu, trævetur geit og trævetur veðr, turtildúgvu og dúgvuunga!»
v10
Hann tók tá øll hesi djórini og skar tey sundur í tógvar lutir og legði hvønn helmingin áraka annan; einans fuglarnar skar hann ikki sundur.
v11
Tá rendu úr lofti rovfuglar niður á ræini; men Ábram kístaði teir burtur.
v12
Men tá ið sól var at fara til viða, tá kom tungur svøvnur á Ábram; og sí, ræðandi bølamyrkur seig á hann.
v13
Og hann segði við Ábram: «Vita skalt tú, at eftirkomarar tínir skulu búgva í útisetri í landi, sum ikki er teirra; og har skulu teir verða trælkaðir og kúgaðir í fýra hundrað ár.
v14
Men eisini ta tjóð, ið teir verða trælkaðir av, skal eg døma; og síðan munnu teir fara haðan við miklum fíggjarlutum.
v15
Men tú skalt fara í friði til fedra tína og verða jarðaður í góðari elli.
v16
Og fjórða ættarlið skal koma aftur higar, tí syndamát Ámorita er enn ikki fult.»
v17
Men tá ið sól var farin til viða, og myrkt var vorðið, birtist eins og rúkandi ovnur við logandi eldi, ið fór fram ímillum hesi sundurskornu offurstykki.
v18
Á tí degi gjørdi Harrin sáttmála við Ábram og mælti: «Tínum eftirkomarum gevi eg hetta landið, frá Egyptalands á og alt at stóránni, ánni Eufrat:
v19
land Kenita, Kenizzita, Kadmonita,
v20
Hetita, Perezita, Refaita,
v21
Ámorita, Kánáanita, Girgasjita, Hivita og Jebusita.»


text:
29.11.2017
Góðu tit øll,
Familjukonsertin við Føroya symfoniorkestri
Vit hava fingið nakrar fyrispurningar viðvíkjandi konsertunum 2/12 og 3/12.
Spurningarnir snúgva seg fyri tað mesta um, um børnini kunnu sleppa undan at møta til onkra konsert, t.v.s. ikki luttaka í øllum konsertunum. Grundgevingarnar eru ymiskar.
Vit hava tosað við onkran og hava svarað játtandi, tá ið viðkomandi valdi okkurt annað. Men nú eru tað í so nógv, ið skulu alt møguligt annað, og vit hava ilt við at halda skil á ein samlaðan hóp til konsertirnar.
Bernhardur vil hava, at ØLL eru við í øllum.
Vit eru greið yvir, at hetta er í teirra frítíð, og at vit tess vegna ikki kunnu krevja uppmøting.
Hinvegin, við viðring fyri tiltakinum og hesum stóra møguleika at vera við í hesum stóra og flotta tiltakinum, fara vit at heita inniliga á tykkum, um at gera alt tað, tit kunnu, fyri at vit hava øll børnini við til allar konsertirnar.
Boðini frá Wilkonson dirgenti eru at: ØLL SKULU MØTA TIL UPPHITING LEYGARDAGIN KL. 12.15 OG TIL AÐALROYND KL. 13.00. Tað er tá, vit fáa pláss á pallinum og spæla konsertina ígjøgnum, fyri at vita, nær vit sita, standa og syngja.
Tey, ið ikki kunnu møta til aðalroyndina - fáa tíverri ikki verið við til konsertirnar!
Vit halda tó orð til teirra, ið vit hava játtað fráveru til onkra konsert, men øll, eisini hesi, skulu møta til aðalkonsertina.
Vit hava havt fantastiskar løtur saman, meðan vit hava vant til konsertirnar.
Við vón um eina stórfingna, gleðiliga og "once in a lifetime" uppliving. :)
Vinarliga
Hanna og Joanna


text:
Leygardagin 27. mai skipa Missiónshúsið í Rituvík og Tofta- Rituvíkar blákrossfelag fyri einum bygdadegi í Rituvík.
Skrá:
Kl. 14.00 Bygdadagurin verður settur av Torbjørn Jacobsen, borgarstjóra
Jónsvein Olsen syngur nakrar sangir
Kl. 14.30 Høvi hjá børnunum at vitja hoppiborgina (ókeypis)
Kl. 14.30 Kaffisølan og tombola letur upp
Kl. 15.00 Barnatiltak við luttøku av Bubu og barnakórinum á Toftum. Ókeyps ballónir til børnini
Kl. 16.00 Rennikapping - "Skákið runt", teinurin er 3,3 km. Kappast verður í hesum aldursbólkum:
□ Foreldur við børnum undir skúlaaldur (renna bert 1,1 km)
□ Børn 7-10 ár □ Børn 11-14 ár.
□ Kvinnur 15 ár og eldri □ Menn 15 ár og eldri
Kl. 17.00 "Av lendingini niðan í bygdina". Søguligur túrur har Diktus og Martin Olsen siga frá. Byrjað verður á lendingini.
17.00 til 19.00 Franskur hotdog verður til keyps á grillini
17.00 til 18.00 Ponyríðing
Kl. 19.00 Sangløta í tjaldinum við Svein í Prestgarði og Jan Jacobsen.
Uppboðssøla av 5 málningum.
Lutaseðlar verða trektir.
Dakko Petersen, aðalskrivari í Bláa Krossi endar bygdadagin.
Høvi at geva eina gávu til byggingina av nýggjum missiónshúsið í Rituvík
Øll tiltøk eru ókeypis. Lutaseðil verður seldur gjøgnum dagin. Tombola og matsøla verður í tjaldinum frá 14.30, har høvi er at keypa kaffi, te, breyð, vaflur og annað fyri ein bíligan penga.
Vit síggjast í Rituvík 27. mai
Missiónshúsið í Rituvík og Tofta- Rituvíkar blákrossfelag


text:
Jólaheilsan úr Nantes
Tíðindabræv dec. 2017
Hey tit øll, enn einaferð takk fyri at tit lesa brøv okkara. Tað gerst kaldari og dagarnir stytri, men náði Guds er varandi, sum ári ferð. Prísið Honum, sum gevur andadrátt og dirvi til stríð. Vónandi verður tú uppmuntraður og bið vinaliga fyri okkara tænastu her í Nantes.
Ábyrgdar felagi
Fyri nøkrum vikum síðani, bað pastorurin meg hjálpa sær við einum manni í samkomuni. Hesin maðurin stríðist við fatakradømi og hevði biðið um hjálp hesum viðvíkjandi. Avtalan okkara millum er, at vit ringja til hvønn annan, og møtast regluliga. Tað er altíð gott at vita, tá ið tørvur er á hjálp í samkomuni, at Gud gevur mær møguleikar at tæna Honum.
Tað fyrsta eg hugsi um viðvíkjandi tænastum í samkomuni, er at eg ikki havi førleikar til tað, men so vísir Gud mær, at ígjøgnum Hann havi eg førleika til tænastu.
Biðið vinaliga at Gud má geva mær vísdóm at tosað og vera trúfastur í tænastuni.
Eitt nýgift trúgvandi par flutti nýliga í grannalagi, og vit byrjaðu ein húsbólk saman við teimum. Harafturat møtist Cecile við konuni eina ferð um vikuna um Orð Guds. Tað er ein stór signing fyri hana, tá ið hon ikki hevur so nógvar trúgvandi vinir.
Samkoman
Sum eg nevndi í seinasta brævinum, so fer samkoma okkara ígjøgnum broytingar, og nú er staðfest, at pastorurin gevst komandi summar. Nógv fólk í samkomuni eru mótleys av hesum, men vit kunnu takkað Gudi fyri, at vit hava góðar elstar, sum eru førir fyri at hjálpa samkomuni ígjøgnum hesar broytingar.
Cecile og eg tæna regluliga í samkomuni við sangi og Cecile tekur eisini lut í barnaansingini.
Saint Lunaire
Í heystfrítíðini vóru Cecile og genturnar á eini ítróttarlegu í Bretagne, legan var fyri børn frá 7-11 ár. Cecile undirvísti í dansi hvønn dag. Harumframt var eisini fótbóltur og kurvabóltur og so lærdu tær eisini onkrar nýggjar ítróttargreinar, so sum “kickball” (eitt slag av baseball) og “ultimate frisbee” (Ein lið-ítróttargrein við frisbee).
Børnini lósu eisini í Bíbliuni, lærdu vers uttanat og hoyrdu trúgvandi ítróttarstjørnir siga sín vitnisburð. Sarah dámdi sera væl, og var sterkt eggja at lesa Orð Guds.
Ungdómsbólkurin
Arbeiði okkara við ungdóminum gongur væl, nýggj fólk koma, og vit studera orð Jesusar. Hóast vit møta avbjóðingum við at tæna ymiskum samkomum, so eru vit uppmuntra og gleðast, tá ið vit síggja ung fólk søkja Gud av erligum huga.
Vit fara at halda jól í Hirtshals í Danmark saman við beiggja mínum og familju hansara, og foreldur míni koma eisini. Vit eru spent uppá tað 🙂
Vit eru eisini spent uppá hvat Gud hevur til okkara í 2018. Gud er trúfastur, og vilja vit ynskja tykkum eini gleðilig jól og gott nýggjár.
Johannis, Cecile, Sarah og Leah


text:
Hitt kynið
01.09.2009
Á fundinum sum Demokratia skipaði fyri í miðlahúsinum 26. aug. 09 sat eg við eini kenslu av at “hetta er pínligt”. Her sita kvinnur og nakrir fáir menn og venda og snara spurninginum um leiklutin hjá kvinnum í politikk, og hvussu tær fáast at støðast. Og so endar snakkið sum so ofta áður um útsjónd og stemmuføring. Kvinnurnar verða ikki hoyrdar á sama hátt, sum menn tá tær opna munnin, verður sagt á fundinum. Tær mugu kempa meiri og vera betur fyrireikaðar fyri at fáa virðing etc., etc.
Tabu
Tað er pínligt haldi eg er, at vit framvegis í 2009 sita við tómum eygum og spyrja: Hví er tað soleiðis? Ongin svarar hesum spurningi – og tað varð heldur ikki gjørt á fundinum.
Reyðsokkarnir høvdu í 1968 greitt svar uppá slíkar spurningar, og svarini rungaðu so fólk sluppu illa undan at hava eina meining fyri ella ímóti. Í dag er mestsum tøgn.
Er vit komin á mál – ella hvat? Eg spyrji bara, tí eg undrist, tá ungar kvinnur í Føroyum í dag sita og konstatera, at tær skulu gera sær serligan ómak fyri at koma sær fram, at vera hoyrdar og annars spekulera í, um røddin nú hevur røttu tónaleguna.
2. kynið
Eg havi altíð hildið svarið verið ógvuliga einfalt: kvinnur eru “hitt kynið” – í Føroyum eins og í flestøllum øðrum londum. Menninir hava fyrsta prioritet. Soleiðis hevur tað verið í árhundraðir og nøkur fá ára tíggjundir broyta ikki tankar, kenslur og reglur, sum ættarlið omaná ættarlið hava lagt í okkum.
Kvinnur eru framvegis í 2009 “hitt kynið”. Maðurin er framvegis yvirhøvdið, sum ræður og setir reglurnar, og sum hevur tað størra frælsið at gera, sum hon lystir. Tað avspeglast ikki bara í tí almenna rúminum, men eisini í privatlívinum. Hetta eru tvær síður av somu søk. Hvør einstøk kvinna kann í stillum máta sítt egna frælsi eftir, hvussu ofta hon ger, sum henni lystir, uttan altíð at hugsa um makan eisini – ella kanska fyrst, og ikki at gloyma børn og hús.
Grundleggjandi virðingin fyri kvinnum.
Pínligt, at kvinnur sita á slíkum fundum og tosa um seg og síni problemir í samfelagnum, um at styrkja kvinnur við netverkum o.a., uttan yvirhøvur at tosa um, hvørjari mótstøðu tær kvinnur eru uppí móti, sum vilja broyta gomul mynstir og gamlar siðvanar – og um hvør mótstandarin er.
Fyrr vóru tað menninir og teirra maktbastiónir, sum vóru mótspælarar. Í dag ljóðar mest, at kvinnurnar mugu sjálvar – um tær yvirhøvur vilja nakað.
Reyðsokkarnir viðurkendu sína undirlutastøðu og gjørdu uppreistur, so tað hoyrdist. Í dag tykist, sum at kvinnur yvirhøvur ikki vilja kennast við undirlutaleiklutin, og tað hóast eg haldi, at tað er júst hesin, sum skilliga skínur ígjøgnum á fundum, sum m.a. hesum hjá Demokratia. Orð mugu bara ikki setast á. Máttloysi er úrslitið.
Um tú skal hava møguleika at broyta tína leiklut, má tú eisini viðurkenna útgangstøðið. At vera vitandi um offurleiklutin, er ikki tað sama sum at átaka sær henda leiklut. Men at lata eyguni aftur fyri veruleikanum broytir ikki nógv.
Máttloysi og arroganca
Hví ikki bara viðurkenna avleiðingarnar av at hoyra til “hitt kynið”. Viðurkenna at vit fyri stóran part enn bert eru finnur í leikinum hjá øðrum, og at virðingin tíverri eisini avspeglast í hesum. Sjálvsvirðingina og virðingina frá øðrum, fáa kvinnurnar enn ikki inn við móðurmjølkini.
Kvinnur skulu svara uppá og leggja oyra til nógv býtt tvætl, orsaka bara av kyninum, beinleiðis og óbeinleiðis. “Har er so nógv óljóð á linjuni”, sum danir siga, tá kvinnur trýna fram. Og tá vit eisini vita, at orðini verða knýtt at persóninum, sum tosar, ja tá hava kvinnurnar ikki nakran fyrimun í samfelagskjakinum. Persónurin skuggar fyri málinum.
Hvar er mótstøðan – hvør er mótstandarin?
So um ein slíkur fundur um eitt nú fleiri kvinnur í politikki skal gerast gevandi, so slepst ikki undan eisini at sleppa leysum undirliggjandi kenslum og orðunum um orsøkina til at kvinnur arbeiða í mótbrekku allatíðina. Og so kundi verið hóskandi á víst á nøkur dømi um arrogancu og manglandi virðing. Johan Dahl, okkara javnstøðuministari, er eitt upplagt evni beint nú, haldi eg.
Eg gleðist tí um ta greiðu talu, sum forkvinnan í Javnstøðunevndini, Kristianna Winther Poulsen, hevur í grein síni í 31. aug. 2009, har hon átalar atburðin, sum javnstøðumálaráðharranum tykist hava, um, at javnstøðuspurningar hava minni relevans, nú færri kvinnur enn menn eru í Føroyum.
Jú mótstøða er m.a. frá Johan Dahl. Og sum forkvinnan eisini spyr, hvat sigur løgmaður? Og hvat siga hini? Tøgn.
Dugnaligur kvinnur yvirhála menn
Eitt er at gleðast um, og tað er at kvinnurnar sum gerast alsamt fleiri í ráðandi og leiðandi størvum tykjast gjøgnumgangandi at vera bæði sera dugnaligar, arbeiðssamar og samvitskufullar. Bert tær bestu vinna vegin fram. Slík útskiljing er ikki millum menn. So vit fáa nakrar framúr kvinnuligar fyrimyndir. Onki er so ringt at tað ikki er gott fyri okkurt.


text:
Hvat er IPTV
IPTV stendur fyri Internet Protokol TeleVision, og merkir hetta í stuttum, at tú brúkar breiðbandhaldið at hyggja í sjónvarp við. Við Televarpinum sum IPTV sleppur tú undan antennuni og fært atgongd til snildar tænastur. Televarpið sum IPTV merkir, at tú:
- Sært allar rásir í sjónvarpinum.
- Sær nærum allar rásir í knívskarpari HD-góðsku.
- Kanst fara aftur í tíð og síggja tað, tú ikki sást.
- Kanst byrja umaftur, um tú ikki fekst byrjanina við.
- Kanst steðga og byrja aftur, um tú hevur tørv á tí.
Televarpið sum IPTV er snilt og gott, men hav hesi ting í huga, tá tú bíleggur tænastuna:
- Tú mást helst hava eitt 30Mbit breiðbandshald ella hægri.
- Tú leigar eina IPTV-boks, tá tú bíleggur Televarpið sum IPTV, og leigan er 69 kr/mðn.
- Fyri at tryggja 100% samband er neyðugt, at ein internetkaðal verður lagdur millum beinara og IPTV-boks.
- At tú tryggjar tær, at tú hevur ein beinara við røttu tøknini.
- Hetta eru: FRITZ!Box 7581, Technicolor TG789vac, Technicolor TG789vac v2 ella Technicolor TH789vn v3.’
Gev gætur: Eitt byrjunargjald á 595 kr, fyri núverandi kundar og 995 kr fyri nýggjar kundar er knýtt at IPTV. Í hesum byrjunargjald er IPTV boksin írokna.


text:
Sólskinssøga í Suðuratlantshavi
Í summar varð South Georgia í Suðuratlantshavi alment lýst at vera rottufrí.
Hetta er bretskt oyggj, ið liggur í eystur og vestur ímillum Kap Horn í Suður-amerika og Kap Góðvón í Suðurafrika eitt vet norðari enn Falklandsoyggjar.
Oyggin er til støddar sum tær smærru í heiminum, einar 170 km í longd og 15 km í miðal breið við nógvum firðum á suður- og norðursíðu, einar 2.500 km2 til víddar, altso knapt dupult so stór sum Føroyar.
Hægsti fjallatindur, Mount Paget, er einki minni enn slakar 3.000 m høgur.
Hevði Sth Georia ligið norðari ella í flógvum havstreymi, búðu helst fleiri fólk har enn tey bert 20, ið gera vísindaarbeiði ella verja bretskan yvirvaldsrætt. Oyggin køld og kavaklødd frá apríl til november, ið er vetur har suðuri.
Einasta búpláss er Grytviken, har tey flestu av teim bert 20 fólkunum búgva. Grytviken ljóðar heilt norskt, tí at norðmenn grundløgdu bygd, havn og skipa-smiðju har, tá teir róku stórhvalaveiði á oynni til langt upp í 20. øld.
Við hvala- o.ø. bátum úr ymsum londum kom rottan til oynna, og hon nørdist upp í ótaldar miljónir, tí nógvur matur var, bæði stórhvalaleivdir og eitt yðjandi dýralív, selur av alskyns slag og fuglameingi eisini í miljónum.
Rottan vann, og skjótt hevði skaðadýrið gjørt av við flestu fuglasløg sum í fleiri føroyskum fuglabjørgum, hóast pingvinir og kópur livdu eftir. Búfuglurin fekk ikki vart seg, tí rottan gnagaði seg inn í egg og ótu pisur hvørt vár.
Í 2011 søgdu bretskir fuglavinir vell. Tey savnaðu pening til oyðingarútgerð, sleptu tons av rottukrúti úr flogførum yvir alla oynna, ið tey í hópatali síðan fínkembdu til gongu. Kríggið móti skaðadýrunum varaði í 8 ár.
Í fjør eftirkannaðu fólk hjá Sth Georgia Heritage Trust úrslitini av tí miðvísu týningini. Tey brúktu serligar rottuhundar úr Nýsælandi og 4.600 leitingar- og kanningartól fyri at tryggja, at hvørki rottu- ella músakykt var at finna.
Eftir bert 2 árum eiga longu milliónir av smáfuglum og størri sjófuglum, eitt nú súlukongi, aftur á Sth Georgia. Støðugt eftirlit verður nú við oynni, tí bert ein kviðin rotta á oynni hevði verið nóg mikið til at byrja alla ringrásina umaftur.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará